
KØBENHAVN    —    FORLAGSTRYKKERIET 


FORORD 

T~^E  to  Fragmenter,  som  her  meddeles,  skulde  efter 
^^  min  Bestemmelse  have  afsluttet  min  Digtsam- 
ling „Fra  Vaar  til  Høst".  Da  denne  imidlertid  ved  at 
indgaa  i  Gyldendals  Serie  ,,  De  smaa  Digtsamlinger"  fik 
en  noget  anden  Charakter  end  oprindelig  paatænkt,  pas- 
sede Fragmenterne  af  mer  end  en  Grund  (navnlig  af 
Plads-Hensyn)  ikke  ind  i  Rammen.  Forlaget  var  nu 
saa  venligt  at  tilbyde  mig  at  lade  disse  Fragmenter 
trykke  særskilt  i  et  lille  Oplag,  hovedsagelig  bestemt 
til  Venner  og  Velyndere  eller  til  Personer,  som  af  en 
eller  anden  Grund  maatte  antages  at  have  en  Inter- 
esse i  at  kunne  overskue  min  samlede  Produktion. 

Ideen  og  Planen  (i  Hovedtrækkene)  til  den  reHgiøse 
Digtning  „Judas"  er  opstaaet  paa  samme  Tid  som  den 
til  „Thamyris",  i  Foraaret  1884.  Den  forblev  imidler- 
tid i  mit  Hoved  og  udviklede  sig  dér,  indtil  jeg  i  Som- 
meren 1893,  da  jeg  mærkede,  at  flere  Enkeltheder  be- 
gyndte at  blegne,  nedskrev  den  her  trykte  detaillerede 
Skitse.  Tre  Aar  senere  skrev  jeg  Begyndelsen,  men 
maatte  snart  lægge  Værket  til  Side  igjen  for  at  tage 
fat  paa  mere  indbringende  Arbeider. 


Det  episke  Digt  „Villaen  ved  Havet"  opstod  og  ud- 
fortes (saavidt  det  er  udført)  i  Hellerup,  i  Efteraaret 
1891.  Som  allerede  antydet  ved  Titlen  er  Motivet 
taget  fra  Bocklin's  berømte  Billed,  som  jeg  daglig 
havde  for  Øie  i  en  smuk  Heliogravure.  Der  er  fore- 
gaaet  Noget  i  denne  Villa  —  det  kan  Enhver  se.  Men 
hvad?  Jeg  bildte  mig  ind  at  vide  det  og  begyndte  at 
fortælle  det.  Det  blev,  som  saa  meget  Andet,  ved  Be- 
gyndelsen, skjøndt  Fortsættelsen  allerede  den  Gang 
stod  saa  klart  for  mig  som  nu,  da  jeg  nedskriver  den. 

Dresden  August  1910. 

Karl  Gjellerup. 

FØRSTE  SANG 


MØDET 


UD  fra  den  hule  Bølges  Purpur-Gab 
med  Skum-Kaskaden  mod  det  lave  Cap 
et  Legem  slyngedes;  og  Haanden  greb 
med  Krampe-Tag  om  Tangens  slimede  Reb; 
dybt  bored  Foden  sig  i  dyng-vaadt  Sand, 
og  Armen  klamred  sig  om  Stenens  Rand 
og  holdt  —  mens  rundt  fra  Bugtens  Klippeskjød 
det  tordendumpe  Brændings-Bulder  brød; 
og  holdt  —  mens  Bølgen  skylled  ud  paany, 
stenraslende,  med  Syd  og  Gjenlydsgny, 
sugende  Skvulp  og  Gurgel-Suk  fra  Huler, 
hvor  Fjeldets  Rødder  sig  i  Havet  skjuler. 
Og  før  den  næste  Bølgemur  var  bygt 
og  helded  tungt  mod  Faldet,  stod  han  trygt 
høit  oppe  hvor  kun  Saltets  fygende  Fraade 
som  Afskeds-Trudsel  end  Flygtningen  naaede. 
En  Ungersvend:  —  dybt-gispende  han  stod, 
af  Havvand  gjennemvaad  og  vaad  af  Blod; 
fra  Skuldren  gjennem  Vamsens  Flænge  sived 
den  røde  Under-Saft,  der  rummer  Livet. 

Sit  Skjærf  han  løsned,  og  saa  godt  han  kunde 
forbandt  med  Silken  han  den  friske  Vunde. 
Tilbage  saae  han,  hvor  blandt  Skjær  og  Rev 
paa  Bølgerne  en  kæntret  Jolle  drev  — 
da  smiled  han;  —  hvor  Hav  mod  Himmel  grændsed 
han  stirred  ud  med  Haand  for  Bryn:  dér  lensed 
to  Skibe  duvende  for  Veiret  bort,  — 
did  trued  han  med  Næven,  dog  kun  kort 
hans  Vrede  vared;  ned  paa  Knæ  han  sank 
og  drog  fra  Brystet  ud  en  gyldenblank, 
perlesmykt  Amulet  og  trykked  den 
til  Læben  fromt  og  mumled  for  sig  hen:  — 

„Maria,  Frelserinde!  Naade-rige! 
Til  dig  min  Bøn  med  Takkeofret  stige! 
Du  har  dit  Navn  fortjent,  thi  Kapslens  Bule 
vidner:  her  standsed  mat  Arnautens  Kugle. 
Paa  Veien  til  mit  Hjerte  veg  dens  Bly 
til  Side,  for  Madonnas  Billed  sky. 
Dog  ei  blot  Livet,  som  vi  har  det  fælles 
med  Dyret,  det  der  sygner  hen  og  ældes 
og  døer  —  nei  Frihed,  Mandens  Liv,  du  huldt 
bevared  mig  idag:  thi  underfuldt 
en  Storm  sig  reiste  paa  dit  Bud  og  krænged 
Galeasen  om  og  kasted  Haandgemænget 
langt  bort  fra  mig,  saa  jeg  slap  ned  i  Jollen, 
der  splintres  hist;  men  jeg  kom  velbeholden 
i  Land  ved  din  Hjelp;  hvad  du  lønnet  faar, 
naar  snart  —  om  Gud  vil!  —  frelst  og  karsk  jeg 

staar, 

hvor  mit  Palads  i  venlig-smulte  Vover 

sin  Trappe  sænker  ned  og  hilser  over 

den  brede,  baadevrimlende  Canal 

sin  hellige  Gjenbo  med  dens  Pragt-Portal, 

dit  Kuppeltempel,  Frelserindens  Kirke:  — 

da  lader  jeg  til  Hoved-Altret  virke 

en  Purpurdug;  den  skal  med  Perler  sy 

Arbeiderskerne  i  Muranos  By, 

de  høist-kunstfærdige;  dertil  en  Bort 

af  Silkeknipling,  i  Torcello  gjort. 

At  dette  nu  kan  ske,  Madonna  milde! 

led  du  min  Fod  nu  her  paa  Istriens  vilde, 

stormslagne  Kyst  og  lad  mig  vinde  frem 

iaften  til  et  gjæstevenligt  Hjem, 

var  det  end  kun  en  ussel  Fiskerhytte, 

naar  blot  dens  Tag  og  Væg  vil  mig  beskytte, 

og  Gulvet  unde  mig  en  Krog  til  Leie, 

før  Natten  sortner  disse  øde  Veie!  — " 

Saaledes  bad  han,  stod  saa  op  og  saae 
sig  hurtig  om,  hvorhen  han  skulde  gaa.  — 
Dog  endnu  var  der  ei  paa  Gang  at  tænke: 
snart  krybende  ad  Skraaninger,  som  sænke 
sig  glatte  ned,  hvor  skjulte  Bølger  pladske, 
forsigtig,  smidig  —  snart  igjen  med  raske, 
forvovne  Spring  fra  Sten  til  toppet  Sten 
han  naaede  rundt  om  Kapets  Fod  og  tren 
behagelig  paa  Sand.  En  Sti  sig  hen 
langs  Kysten  snoede.  Glad  han  fulgte  den 
mod  Syd,  thi  dunkelt  husked  han  endnu. 

at  før  Piratens  Seil  ham  voldte  Gru 

hans  Øie  havde  dvælet  ret  med  Lyst 

hvor  i  en  Bugt  af  denne  golde  Kyst 

en  Floddal  munded  ud  med  friske,  grønne 

Enge  og  Træer.  —  Saavidt  han  kunde  skjønne, 

var  den  ei  mange  Timers  Vei  herfra, 

og  dér  —  om  noget  Sted  langs  Adria  — 

man  maatte  finde  Folk  med  milde  Sæder, 

vel-husede,  af  dem  der  ikke  æder 

en  Fremmed  just,  men  giver  ham  at  spise, 

byder  „Guds  Fred!"  og  yder  verdslig  Lise.  — 

Saa  gik  han  fremad  da  med  trøstigt  Mod. 
Snart  brast  og  syded  Skummet  ved  hans  Fod, 
snart  bøied  Stien  over  Klintens  Aas 
indad,  hvor  Havet  hørtes  end,  men  saaes 
kun  nu  og  da, -naar  op  bag  stenet  Vold 
den  hvide  Fraade  fløi.  Isnende  kold 
kom  Stormen  bagfra,  stødvis;  Himlen  trued 
med  Uveirs- Dunst  og  Skyer,  men  Solen  lued 
lavt  imod  Vest,  og  ad  en  Straalebro 
henover  Adrias  dybe  Indigo 
naaede  dens  Lys  —  tidt  brudt  i  Regnbue-Skin 
af  Skummets  Byger  —  over  Kysten  ind:  — 
et  grelt  Skjær  over  gustne  Kalkstens-Egne, 
hvor  dybe  Furer  sorte  Skygger  tegne, 
og  Klipper  steile  spredt,  men  inderst  inde 
Bjergene  samles  tæt,  Tinde  ved  Tinde. 
Og  neppe  Grønt  at  se:  kun  hist  og  her 
de  sælsomt  krogede  Oliventræer 

med  støvgraa  Kroner  sig  i  Støvet  neied; 

en  Palme  sveied  hid  og  did  og  feied 

med  Bladefjer  den  ørkengolde  Grund 

som  en  forpjudsket  Struds;  en  mager  Lund 

af  Aloeblomster,  fjerne  Fyrrer  lig, 

suste  og  stritted  ynkelig  mod  Veiret; 

ei  Lyd  af  levende  Væsner,  uden  Skrig 

af  Maagerne,  der  flokked  sig  om  Skjæret. 

Saa  øde  var  det  Syn,  der  bredte  sig 

rundt  om  ham.  Mer  end  trende  Timers  Vei 

han  havde  vandret,  øm  var  Foden,  træt 

hans  Knæ,  i  Gispen  gik  hans  Aandedræt, 

isnende  Febergysen  risled  ned 

under  hans  vaade  Dragt,  men  Saaret  sved 

som  brændt  i  Skuldren  ind.  Og  ingen  By, 

ei  Hus  —  end  ei  et  Hyttetag  til  Ly! 

Hist  Solen  sank  i  smudsig  Uveirs-Taage. 

Han  standsed,  strøg  fra  glippende  Øienlaage 

Skumdraaber  bort  —  hvis  ikke  det  var  Graad, 

der  gjorde  Blikket  mat  og  Vippen  vaad  — 

og  speided:  Intet!  —  Halvt  var  Solen  slugt 

af  Havet  alt   da  aabned  sig  en  Bugt 

og  se  —  Madonna  være  prist!  —  dér  laa, 

hurtig  selv  for  en  dødtræt  Mand  at  naa, 

i  Ly  af  Fjeld  og  Lund  ved  stille  Vand 

en  Marmor-Villa  paa  den  øde  Strand. 

Den  mørke  Klippegrund  med  graalig  Bræm 

af  Havemuren  skjød  sig  trodsig  frem, 

skarp  som  en  Skibsstavn,  der  i  Skummet  skar, 

sit  Stolte  Dæk  i  Søen  ud  det  bar: 

den  kjæmpemæssige  Cypresse-Vagt, 

bøiet  lidt  landleds  ind  af  Stormens  Magt, 

beskygged  dybt  en  jonisk  Søilegang, 

der  groede  op  af  fyldigt  Bladehang, 

halvskjult,  og  paa  hvis  høie  Attika 

der  dæmred  mat  en  Afskedshilsen  fra 

den  sunkne  Sol;  —  dog  gyldnere  den  svæved 

endnu  paa  Villamuren,  hvor  den  hæved 

sig  høit  imellem  dunkle  Klippe-Buskes 

bølgende  Løv  og  Træ-Toppe,  der  ruskes 

ublidt  af  Blæstens  Tag;  men  underneden 

i  Skyggen  raged  sælsomt  lemmevreden 

en  høi  Neptun  tilveirs,  sit  Firspand  styrende; 

Vand  flød  af  Forken,  vælig  fnyste  Dyrene 

Sølv-Straaler  ud,  og  over  Kummens  Rand 

skylled  det  blinkende  Fontaine-Vand 

og  fandt  imellem  Græs  og  Rødder  Vel 

til  Klippens  skarpe  Kant  og  kasted  sig 

forbi  den  sorte  Hules  Gravsvælg  ned 

i  Søen,  just  hvor  paa  en  sandet  Bred 

dens  Bølgetunge  Villa-Grunden  slikked: 

en  tæmmet  Løve  lig,  der  alt  har  ligget 

saalænge  kjælen  ved  sin  Herres  Fod, 

at  den  har  glemt  sit  Skovgangsliv  og  Mod. 

Dog  stol  ei  paa  dens  Tamhed  i  det  Fri! 

Se  bagved  Villa-Pynten,  ude  i 

det  sorte  Hav,  de  lange  pludselige, 

snehvide  Striber  ud  af  Mulmet  stige 

og  svinde  —  som  om  Dybet  Tænder  skar  — 


VILLAEN  VED  HAVET 


Og  hør  det  dumpe  Brøl  med  Gjenlyds-Svar: 

derude  kjender  Søen  sin  Natur 

og  mindes  hverken  Herre  eller  Bur; 

det  Hav  derude  lystrer  ikke  Havens 

Neptun ;  —  dets  Røst  er  Død,  dets  Tavshed  Gravens ! 

Saaledes  tænkte  han  og  standsed  midt 
paa  Breddens  Sand  de  længselsfulde  Skridt, 
gysende  —  thi  en  sær  Sørgmodighed 
daled  som  Skygge  over  Sindet  ned, 
alt  som  han  kom  den  stille  Villa  nær. 
Anende  hvisked  Hjertet  ham,  at  dér 
en  sød  og  sælsom  Sorg  for  ham  var  gjemt; 
dog  skræmmed  det  ham  ikke,  ja  saafremt 
et  Fepalads  var  op  af  Jorden  dukket 
ret  for  hans  Fod  og  havde  gjæstfrit  lukket 
sin  Port  paa  vid  Gab  op:  han  var  forvist 
ei  traadt  derind;  saa  lokked  ham  just  hist 
Nyfigenhed  og  Banghed  sammenrottet; 
saa  speided  med  sit  Vindue,  skoddeblottet 
bag  sveiende  Løv,  det  høie,  hvide  Hus, 
saa  kaldte  dybt  Cypressegruppens  Sus, 
saa  vinked  Statuer  over  Colonaden 
og  Trefork-Svingeren  midt  i  Caskaden, 
saa  mumled  Bækken,  hvor  dens  Straale  faldt 
i  Søen  plaskende  —  saa  sagde  Alt: 
„Velkommen  Fremmede!  her  ventes  du!" 
Alt?  ogsaa  hun,  hvem  pludselig  han  nu 
blev  vaer,  som  hun  til  Klippen  lænet  stod 
med  Skummet  bristende  tæt  ved  sin  Fod 

tungsindig-yndefuld,  bleg  som  en  Drøm, 

høi,  statue-stille,  sort  fra  Slør  til  Søm, 

med  Blikket  fjernt  ud  over  Havet  sendt? 

Ja,  ogsaa  hun!  hun  har  ham  set  og  kjendt: 

et  Frydeskrig:  „Lorenzo!"  ja,  hans  Navn! 

Imøde  fløi  hun  ham  med  aaben  Favn,  — 

da  standsed  hun  med  et.  Ak!  Lykkesmilet 

var  over  hendes  ædle  Ansigt  ilet 

saa  flygtig,  som  et  dreiet  Glar  belyser 

en  Blomst,  der  skjælvende  i  Skyggen  fryser, 

med  Gjenskin  fra  en  Sol,  som,  hvor  den  staar, 

ei  længer  Blomsten  med  sin  Straale  naaer; 

og  dette  Aasyn,  blegt  af  Kummer-Skygge, 

var  vant  at  soles  rødmende  i  Lykke! 

Nu  slapped  Skuffelse  de  skjønne  Træk, 

fra  Øiet  stirred  mat  en  dunkel  Skræk; 

det  fine  Læbepar,  der  syntes  nys 

at  aande  Duften  af  et  Velkomst-Kys, 

fortrak  sig  bittert,  og  halvaabnet  end 

tilbageholdt  det  med  sit  Aandedræt 

det  Spørgsmaal:  „Hvem  er  /?  med  hvilken  Ret 

modtager  I  min  Hilsen  som  en  Ven, 

ja  møder  mig,  som  var  jeg  eders  egen?" 

Et  Øieblik  Lorenzo  stod  forlegen, 

saa  bøied  han  sig  ydmyg:  „Vredes  ei. 

Donna!  thi  mod  min  Villie  synes  jeg 

at  have  vakt  et  Haab  og  skuffet  jer 

ved  kun  at  vise  mig  som  den  jeg  er: 

—  en  Fremmed."  Hvorpaa  hun,  som  nu  sit  Blik 

i  Sandet  bored:  „Ei  som  Fremmed  gik 

I  mig  imøde;  saa  var  eders  Færd 

som  Ens,  der  veed  han  ventes  og  er  kjær, 

og  det  bedrog  mig."  —  „Tilgiv!"  sagde  han  — 

„o,  sikkert  vil  1  det,  om  blot  jeg  kan 

forklare  jer,  hvordan  jeg  var  i  Sinde. 

Thi  saadant  vederfores  mig  idag, 

at  hverken  Favntag  eller  blodige  Slag 

af  Skjæbnens  lunefuldeste  Gudinde 

kan  overraske  mig,  ja  Undertegn 

ei  undre;  og  jeg  gik  i  fremmed  Egn 

som  i  en  Drøm,  hvor  Anelsen  er  stum, 

og  Alt  kan  fødes  af  det  blinde  Rum: 

Umuligheder  eller  Hverdags-Sager, 

hvilket  man  alt  paa  Tro  og  Love  tager. 

Saalidet  tyktes  denne  Villa  mig 

at  være  muret  op  af  Sten  og  ei 

af  Blokke  bygt  fra  Bjergets  Marmorskjød 

—  men  af  det  Stof,  som  i  en  Ørken-Glød 

den  trætte  Karavane  foregøgler 

et  Slot  med  Kupler,  Spir  og  slanke  Søiler 

i  Palme-Ly;  ja,  selv  I  var  at  se 

mindre  en  jordisk  Kvinde  end  en  Fe; 

og  da  I  styrted  frem  med  aaben  Favn 

og  Velkomst-Blik,  ja  da  mit  eget  Navn 

fra  eders  Læber  sang  mig  sødt  imøde, 

o,  kunde  jeg  da  tvivlende  forstøde 

den  skjønne  Lykke-Drøm?" 

Hvor  venlig-smuk 
saae  Kvinden  ham  da  smilende  i  Øiet: 

„Lorenzo  hedder  I!"  —  men  atter  bøied 
sig  hendes  Hals,  hun  mumled  med  et  Suk: 
„Lorenzo  altsaa  dog  —  men  ikke  min\'' 

„Og  lykkelig  forvist,  om  jeg  var  hin, 
hvem  I  har  savnet  og  endnu  maa  savne! 
hvor  gjerne  bytted  Lod  jeg  med  min  Navne, 
hvis  dog  jeg  kunde  være  hos  jer  her 
og  bringe  eders  Hjerte  Lykken  nær! 
Nu  har  jeg  jo  til  det  kun  Medynkskravet 
og  den  Ulykkeliges  Ret." 

„Min  Gud! 
hvad  er  der  hændet  jer?  I  ser  jo  ud, 
som  var  I  trukket  lige  op  af  Havet" 
udbrød  hun  dybt  bevæget,  da  hun  lod 
sit  Blik  for  første  Gang  udmale  hende 
den  sære  Gjæst  fra  Hovede  til  Fod. 

„Fra  Havsnød  og  Pirater  denne  Sinde 
undslap  jeg  frelst.  Madonna  var  mig  god." 

„Pirater!"  raabte  hun;  —  „og  I  er  saaret! 
igjennem  Skjærfet  her  der  siver  Blod." 

„Ja  vist;  en  vantro  Yataghan  har  skaaret 
til  en  Erindring  i  min  Hud  en  Flænge  — 
tænk  ei  paa  det!" 

„Følg  med  mig,  altfor  længe 
har  I  nu  staaet  her  i  Storm  og  Sus, 
dyngvaad  og  blødende  saa  nær  det  Hus, 
hvor  I  kan  Ly  og  gjæstfri  Pleie  finde, 
skjøndt  bedre  Hygge  vel  I  skulde  faa, 
ifald  min  gode  Husbond  var  derinde, 

hvem  just  med  megen  Angst  jeg  venter  paa 
og  troede  hjemvendt,  da  jeg  eder  saa." 

„Hvad,  I  er  gift!"  —  Han  udbrød  det,  som  om 
han  overrumpledes  ved  Bagholds-Svig, 
hvor  mindst  han  frygted;  saa  jomfruelig 
ja  vestalindeagtig  forekom 
fra  første  Øiekast  ham  denne  Kvinde, 
at  han  umulig  kunde  tænke  hende 
matroneværdig  herskende  i  Hallen 
og  syslende  i  Fadebur  og  Kjelder 
med  Kjøkkenkniv  ved  Beltet;  ikke  heller 
havde  han  viist  sig  mindre  himmelfalden, 
hvis  hendes  Elsker  var  en  hedensk  Gud, 
eller  hvis  hun  var  en  flygtig  Luftaands  Brud, 
end  ved  at  høre  at  paa  Hverdags-Maade 
ved  lov-forordnet,  præsteviet  Aet 
i  Ægtefællens  hendes  Haand  var  lagt. 
Dog  skammed  han  sig  strax  ved  at  forraade 
en  saa  fantastisk  Skuffelse  og  stirred 
tavs  ned  i  Sandet,  rødmende  forvirret. 
Men  i  stilfærdig,  ømt-hengiven  Tone 
lød  Svaret  rolig  fra  den  unge  Kone,  — 
hvis  Blik  paa  Havet  flakked  vide  ud:  — 
„Om  jeg  er  gift?  —  jeg  haaber  det  til  Gud!" 
Saa  vendte  hun  sig  hurtig  for  at  dølge 
en  Taare,  der  fra  Øienkrogen  løb, 
og  indbød  med  et  Vink  ham  til  at  følge 
op  ad  en  Trappe,  der  besværlig  krøb 
med  revnede,  forstødte  Flisetrin 
langs  Klippevæggen  som  i  en  Ruin. 


14  VILLAEN   VED  HAVET 

Midtveis  hun  standsed  paa  en  bred  Repose; 

dér,  i  en  Nische,  hang  Madonnas  Billed, 

og  foran  det  var  i  en  Krukke  stillet 

en  frisk  Buket  af  Nellike  og  Rose. 

Hun  korsed  sig  og  neied  dybt;  saa  sagde 

hun  smilende,  mens  de  tilbagelagde 

den  sidste  korte  Stigning:  „I  maa  vide, 

jeg  bad  Madonna  før  i  Sjælekvide 

bønlig,  at  naar  jeg  her  tilbage  kom, 

det  maatte  være  ved  Lorenzos  Side; 

hvad  nu  er  opfyldt  vel,  dog  ikke  som 

jeg  mente  det.  Men  hvad  os  Stakler  baader, 

det  veed  de  bedst,  som  for  vor  Skjæbne  raader. 

Nu  tænker  jeg:  da  han  var  langt  af  Led, 

har  naadig  hid  hun  ledet  eders  Fjed, 

at  I  maa  finde  Hjelp,  og  jeg  maa  mindre 

føle  mit  Savn  ved  fremmed  Nød  at  lindre." 

Saa  slutted  hun,  da  mellem  favnetykke 

Murpiller  ind  i  tæt  og  fugtig  Skygge 

af  Elm  og  Steneg  pludselig  de  dukked 

og  nærmed  sig  til  Huset  alt,  der  lukked 

den  brune  Trægang  med  sit  Skygge-Blaa; 

da  trykked  kraftig  hun  hans  Haand  og  saae 

ham  ind  i  Øiet  med  saa  mildt  et  Blik 

at  hendes  Ord  ham  varmt  til  Hjerte  gik: 

„Derfor  velkommen.  Fremmede,  til  Vort! 

træd  ind  som  Gjæst,  drag  først  som  Husven  bort." 


ANDEN  SANG 


FEBERDRØMME 

MED  fredet  Tysthed  som  usynlig  Vagt, 
i  Matheds-Døs  behagelig  henstrakt, 
Lorenzo  blev  af  Sengens  Bolstre  baaret. 
Kun  ulmende  i  Skuldren  brændte  Saaret. 
Om  end  en  Gnist  fra  Branden  alt  forvildet 
i  Blodet  flakked  fredløs  om  og  ilded 
dets  Uro  op  til  sagte  Feberkog  — 
det  smerted  neppe;  thi  erfarings-klog 
hans  venlige  Vertinde  havde  toet 
den  skarpe  Vunde  ren  for  levret  Blod, 
gnedet  den  med  arabisk  Salve  ind 
og  lagt  et  kjølig-vædet  Lærreds-Bind 
derover  med  saa  fast  og  blød  en  Haand, 
som  tjentes  han  af  Lægekunstens  Aand. 
Endnu  et  Ekko  i  hans  Øre  lød 
af  Stemmens  Mildhed,  som  Godnat  ham  bød. 
End  lydeligere  han  tidt  fornam 
en  Gjenlyd  af  det  Raab,  der  hilste  ham 
ved  Navn,  da  første  Gang  hun  blev  ham  vaer: 
en  Klang  saa  hjerte-ren,  saa  jubel-klar 


16 VILLAEN  VED  HAVET 

Og  —  hvad  han  undrende  ei  selv  forstod  — 

saa  velkjendt!  Intet  Øieblik  forlod 

det  Spørgsmaal  ham:   hvor  først  han  havde  hørt 

hin  Stemme  just  med  dette  Tonefald 

udraabe  samme  Navn,  hans  eget?  al 

hans  Gransken  havde  intet  Steds  ham  ført; 

dog  jo,  eet  Sted:  til  Fødebyen  atter. 

Han  vidste  vel,  hun  var  Venezias  Datter. 

Det  var  den  Haarets  brunlig-gyldne  Glød, 

der  tidt  fra  Tizians  Mesterpensel  flød; 

om  hendes  Træk  der  laa  hin  drømmerige 

sørgmodig-søde  Ynde  uden  Lige, 

der  fostres  —  som  en  Blomst  med  sjelden  Duft  — 

kun  af  Lagunestadens  støvfri  Luft; 

og  hendes  Tales  bløde  Melodi 

havde  den  Mundarts  blide  Klang,  hvori 

Herminias  og  Tancreds  Klager  tone 

i  Vexelsang  fra  Barke  og  Gondol, 

naar  over  Euganeer-Kjedens  Krone 

en  Glorie  flammer  fra  den  sunkne  Sol, 

og  over  Giorgios  Kampanile  Maanen 

Sølvstjerner  stænker  i  Lagunens  Blaanen. 

Saa  hilstes  strax  som  Bysbørn  deres  Ord; 

men  stedse  spurgte  han  forgjæves,  hvor 

og  naar,  og  famled  midlertid  med  klamme 

Fingre  henover  Lagnets  flamske  Dreil 

og  saae  det  venezianske  Vægge-Speil, 

med  Blomsterkrands  af  farvet  Glar  til  Ramme, 

opfange  samlende  i  sin  Oval 

det  Skjær,  der  gjennem  Ampelens  Opal 


VILLAEN  VED  HAVET  17 

udsived  taagefint,  og  bryde  det 

i  Slibnings-Randens  brændende  Facet. 

Nu  hildedes  hans  Blik  i  Stirren  fast 

af  Fløilsgardinets  side  Foldekast, 

der  ubevæget  Trækken  borte  holdt; 

nu  fulgte  det  den  blanke  Slange-Linie 

af  Sengestolpens  vundne  Ibenholt; 

bestandig  hørte  han  Cypres  og  Pinie 

derude  blande  deres  Naale-Sus 

med  Havets  dybe,  endeløse  Kogen; 

halvt  dyssed  det  ham  ind,  halvt  holdt  det  vaagen. 

Dog  stedse  i  hans  lette  Feberrus 

utydeligere  sig  alting  speiled. 

Til  Mast  blev  Sengestolpen,  Omhængs-Seilet 

basked  i  Storm,  og  Havet  bruste  nær. 

Rundtom  Arnauter  hujed;  krumme  Sværd 

og  Dolke  lyned,  dog  han  kjæmped  kjæk. 

Da  gled  i  Blod  han  paa  det  steile  Dæk, 

og  hovedkulds  han  styrted  over  Bord. 

Brusende  op  omkring  ham  Vandet  foer 

med  saltvaad  Kulde  og  blaa  Dunkelhed; 

af  Strøm  og  Modstrøm  droges  han  op  og  ned 

—  ret  som  en  Sjæl  i  Vold  af  stridige  Villier  — 

i  Mulm  som  bag  et  dobbelt  Øielaag, 

i  sandsedøvende  Malhvirvel-Kog, 

som  havde  han  til  Øren  to  Konkylier. 

Da  slap  ham  Hvirvlen  løs,  og  med  en  Stribe 

af  Morilds-Fosfor  som  en  Meteor 

han  gjennemfløi  de  skyggemætte  Dybder 

Villaen  ved  Havet  —  Judas  2 

af  Tangens  Fjeldskov,  hvor  den  overgroer 
Korallens  Spir  og  lange  Hvælvings-Skibe, 
Grotter  og  bundløs-dybe  Afgrunds-Krypter; 
lydløst  den  sveied  tungt  i  Strømmens  Vind 
og  basked  med  sit  Løvværk,  seigt  og  slimet, 
den  Halvt-afmægtige  paa  Hals  og  Kind, 
Polyper  fanged  efter  ham,  og  Fiske 
af  aldrig  kjendte  Former  rundt  om  stimed 
med  graadige  Øienkugler  og  med  gridske, 
tandhvasse  Gab;  da  pludselig  det  klang, 
som  om  Alverdens  Klokketaarne  kimed, 
sød  Duft,  som  fra  en  nylig  meiet  Vang, 
og  stille  Lys  af  dæmrende  Opal 
omstrømmed  ham,  mens  i  en  Kuppel-Sal 
fredsommelig  han  daled.  I  dens  Midte 
paa  Purpur-Hynder  laa  en  Viv  henstrakt, 
skjøn  som  en  Thetis  eller  Amphitrite, 
hyllet  i  Haarets  brunlig-gyldne  Pragt 
og  med  velkjendte  Træk,  nu  da  hun  hæved 
sig  halvt  mod  ham,  der  ned  fra  oven  svæved 
som  til  sin  Danae  Olympens  Gud, 
og  bredte  kjølig-hvide  Arme  ud 
og  kaldte,  som  om  længe  tiet  Savn 
brød  ud  i  Lyst:  „Lorenzo!" 

Ak,  det  Navn 
var  som  en  Trylleformel,  altfor  stærk 
for  Verdens  sandsevævede  Gøgleværk, 
der  paa  en  Magers  Bud  maa  svinde  hen, 
opløst  som  Drømmesyn!  Kun  Lyset  end 
tilbageblev,  hint  Skjær  som  af  Opal. 

Det  straaled  samlet  fra  en  klar  Oval, 

af  blege  Blomster  krandset  som  et  Speil, 

sugedes  ind  som  Dugg  af  dunkelt  Fløil 

og  snoede  sig  i  væde-blank  Spiral 

opad  en  Søile  mod  den  matte  Giands 

af  Silkedrapperiets  Foldehæng, 

der  som  et  Telt  omhang  den  brede  Seng, 

hvori  hans  dunkle,  dæmrings-øre  Sands 

fandt  ham  selv  siddende.  —  Hans  Pande  gløded 

i  Haandens  Flade,  alle  Pulse  hamred:  — 

Drømt  altsaa!  —  men  Arnauterne  —  og  Mødet 

med  hende  —  ogsaa  drømt?  Nei!  Sovekamret 

var  Sandhedspant:  han  var  i  hendes  Hus, 

i  Villaen  ved  Havet;  hør  dets  Brus  — 

hvor  grændseløst  det  bredte  sig  derude!  — 

Han  hørte  Uglen  skrige.  Stormen  tude, 

Cypressens  søvnig-tunge  Naale-Kog; 

saa  faldt  de  til,  de  tykke  Øienlaag, 

han  sank  tilbage  paa  den  bløde  Pude 


Venezia,  du  Havets  Brud, 

skjøn  som  den  Bølge-baarne, 
ring  Festen  ind,  ring  Sorgen  ud 

med  hundred  Klokketaarne! 
Paa  Dybet  Bucentauren  gynger, 
sin  Ring  fra  Speilet  Dogen  slynger, 

og  Ja-Ord  bruser  Adria:  — 
Tritoners  Chor  din  Hymenæon  synger 

Venezia,  —  Venezia! 

Saa  strømmer  Sangens  Væld  fra  tusend  Struber, 

i  høi  Begeistring  stemte  unisone, 

og  skingre  Horn,  Fløiter  og  dybe  Tuber 

dertil  i  stolt,  mangfoldig  Samklang  tone, 

mens  Bølger  sagtelig  om  Stavne  klukke, 

og  Aarer  plaskende  i  Vandet  dukke, 

og  ovenover  Klokketoner  summe, 

som  mylred  ud  de  fra  den  lyse  Kumme 

af  Kimmel-Klokken,  der  paa  Havet  staar, 

Rand  imod  Rand,  som  Glar  paa  slebet  Glar, 

kun  brudt  en  Smule  hist,  hvor  fine  Skaar 

de  violette  Euganeer  skar, 

og  længer  imod  Nord  en  snehvid  Række 

af  Alpetinder,  og  imellem  begge 

Venezias  Kuppel-Mylr  og  Kampaniler.  — 

Med  strakte  Aarer  nu  Flotillen  hviler. 

Stemmers  og  Instrumenters  Jubel  tav; 

og  kun  den  lyse  Himmel-Klokkes  Ringning 

og  Brus  fra  Fladen  af  det  dybtblaa  Hav 

omsvæver  som  en  melodiøs  Bevingning 

den  fest-udrustede  Patricier-Flaade. 

Tæt  som  een  Masse  vugges  tusend  Baade 

med  Purpur-Hynder,  stribede  Sol-Seil, 

phantastisk  Gallionstavn,  Snabel-Speil, 

Fjervaiende  og  med  Guirlande-Tømmer, 

hvis  Blomster  strøede  rundt  paa  Vandet  svømmer, 

som  om  usynlige  Alfer  med  den  glade 

Flaade  var  fulgt,  i  krumme  Rosenblade 

indskibed'  og  ombord  i  smaa  Violer. 

Med  mindre  Prunk  og  større  Gratie  glider 
jomfruelig-slanke,  lydløse  Gondoler 
hen  over  Bølgerne  til  alle  Sider; 
naar  i  den  flydende  Baade-0  en  Rende 
aabner  sig  lidt,  ja  hvor  der  blot  en  Kjende 
Vand  er  at  se:  —  vips  smutte  de  derind, 
som  sad  i  Stavnens  Øxe  deres  Sind 
og  ei  i  Gondolierens  lange  Aare. 
Men  ingen  af  dem  Alle  er  saa  saare 
behændig  til  at  sno  sig  frem  som  den, 
hvori  Lorenzo  med  sin  bedste  Ven, 
Don  Giovanni  Zeno,  har  sig  strakt 
med  samt  et  Par  maskerede  Veninder 
af  den  Slags,  som  en  Ungkarl  let  sig  finder. 
Nu  har  den  alt  i  god  Behold  dem  bragt 
helt  ind  imellem  rigt  forgyldte  Barker 
med  Sendebud  fra  fremmede  Monarker, 
Italiens  og  Nordens  frie  Stater:  — 
Se  Borgere  fra  Tydsklands  Hanseater, 
brede  og  grimme,  endnu  halvt  Barbarer;  — 
fra  Ungarns  Drot  de  skjæggede  Magyarer 
med  Zobelbræm  om  Trøiernes  Skarlagen; 
Guld-Gallionen  med  Visconti-Dragen, 
den  barne-slugende;  Standarten  dér 
med  Dobbeltørnen  kræver  Pietet 
for  Tydsklands  Keisers  hellige  Majestæt; 
Neapels  Hestehoved  hist  —  og  her, 
hvor  grinende  med  filsbenshvide  Tænder 
lurende  Maurer-Ho'eder  Hagen  trykker 
mod  aare-knugende,  ring-smykte  Hænder 

foran  de  panther-krumme  Iben-Rygge:  — 
de  persiske  Gesandter!  svøbte  tæt 
i  Orientens  Silke,  gjemt'  i  Skygge 
af  Vifterne,  som  Pager  svinge  let, 
paa  Hug  de  sidde  paa  Brokades-Leier, 
hvis  perlestukne  Slæb,  tungt-foldet,  feier 
Kjølvandets  Stribevei  med  Sølverfryndser. 
Gondolen  standser  studsende  og  pønser, 
hvor  vel  i  Trængslen  bedst  den  finder  Vei, 
flyver  saa  pilsnar  hen  langs  en  Galei 
imellem  Aarernes  bevægelige 
Tag-Sparreværk  og  Skrogets  Bjælke-Mur. 
Vel  maatte  Damerne  lidt  ængstlig  skrige 
ved  en  Passage  af  saa  fræk  Bravour, 
men  da  i  aabent  Vande  ud  den  skjød, 
et  Fryderaab  fra  alle  Læber  brød, 
med  Haandklap  til:  „Vel  roet,  Gondoliere!" 

Ret  forud,  knap  et  Stenkast  borte,  flød 
det  største  Underværk,  som  Bølger  bære, 
som  løb  af  Stablen  og  af  Mænd  blev  roet, 
halvt  et  Palads  og  halvt  en  Galliot, 
en  Pagtens  Ark,  en  festlig  Pindarsk  Ode 
gjenfødt  i  Guld,  der  inspireret  groede 
phantastisk  ud  i  tusinde  Skulpturer  — 
Hoveder,  Ornamenter  og  Figurer  — 
et  allegorisk  Syn,  en  mythisk  0, 
som  Delos  svømmende  paa  vinblaa  Sø, 
og  med  Venezias  Magt  og  Pragt  ombord: 
een  Admiral  i  Stavn  og  een  ved  Ror, 

Stor-Raadet  bænket  under  Fløielstaget, 

og  Dogen  under  Thronens  Baldakin, 

kronet  med  Tiara,  klædt  i  Hermelin 

og  Guldbrokade,  patriarkalsk  bedaget. 

Vel  maa  en  Venezianers  Hjerte  banke 

ved  dette  Syn  og  den  Patricier-Tanke, 

at  han  skal  selv  med  Tiden  bænkes  hist 

i  Purpur-Stola  og  maaske  tilsidst 

throne  i  Hermelin  og  Krone-Tiare. 

Dog  se:  de  sex  Herolder!  en  Fanfare 

fra  deres  Sølvtrompeter  toner  skinger; 

fra  Thronen  har  sig  langsomt  Dogen  reist, 

han  træder  ud,  hvor  Marcus'  Flag  er  heist 

paa  Speilets  Galleri,  og  af  sin  Finger 

en  Guldring  drager  han;  —  en  ny  Fanfare  — 

han  taler  — tys!  „Te  desponsamus  mare!  — " 

et  Blink,  der  buende  i  Luften  skinner, 

snart  slukt,  som  Stjerneskud  ved  høilys  Dag, 

og  denne  Gang  Fanfarens  Klang  forsvinder 

i  Jubelraab  og  festligt  Tordenbrag, 

der  buldrer  fra  St.  Nicolos  Kartover. 

Fornyet  den  Pagt,  der  efter  Fædres  Skik 

aarlig  det  høie  Herskerpar  trolover: 

det  stolte  Hav,  den  frie  Republik. 

Se,  da  bevæge  sig  med  et  de  røde 

Aarer  paa  Rad  langs  Bucentaurens  Flanke 

og  røre  op  i  Bølgerne,  der  gløde 

i  Purpur-Ild  og  lue  gylden-blanke, 

saa  Pragtgaleien  langsomt  fremad  glider; 

og  strax  der  kommer  Liv  til  alle  Sider 

i  Fartøis-Vrimlen,  selv  de  mindste  stræbe 
at  vinde  frem  og  ei  i  Halen  slæbe. 

I  dette  Virvar  en  Gondol  forbi 
Lorenzos  smutter,  og  han  ser  deri 
med  hurtigt  og  erfarent  Blik  en  Kvinde, 
hvis  Skjønhed  synes  gjennem  Masken  skinne. 
Til  Vennen  skubber  han:  „Hvem  kan  hun  være?" 

„Hvilken?" 

„Hun,  som  er  værd  at  spørge  efter 
Du  kjender  Alle  jo  —  ro,  Gondoliere!  — 
den  Gyldenblonde  —  ro  af  alle  Kræfter!" 

^eg  kjender  ei  de  Damer  hist  og  veed 
om  deres  Cicisbeo  ei  Besked." 

„Du  heller  ikke  Laura?  det  var  slemt! 
Clara?  du  ler!  saa  veed  du  det  bestemt!" 

„En  Dame"  —  lidt  fornærmet  Laura  svarer, 
„der  med  en  enkelt  Cicisbeo  farer 
kan  ikke  være  meget  høit  paa  Straa." 

„Hvad  Cicisbeo?  hvilken  dum  Idee!" 
raaber  Lorenzo:  „kan  I  ikke  se, 
at  hun  er  ugift?" 

„Ganske  vist,  det  maa 
Enhver  jo  kunne  se,  især  den  Blinde"  — 
spotter  den  lattermildere  Veninde: 
„kun  Skade,  hun  har  glemt  Slør  og  Mantille! 
det  ganske  vist  er  sket  mod  hendes  Villie! 
Jeg  frygter,  dette  Tizianske  Haar 
ved  Søvinds  Omgang  sig  kun  daarlig  staar!  — " 

„Saa  meget  mer,  som  Haaret  ei  er  arvet, 
men  sikkert  end  fra  Bryllupsfesten  farvet!  — " 

„Du  er  et  Barn!"  mumler  Lorenzo  tvært, 
„der  bliver  ved  sit  Pjank,  endskjønt  belært." 

„Lad  hende  heller  blot  trolovet  være, 
hvis  det  kan  skaffe  dig  lidt  Hjertere!" 
spotter  Giovanni.  — 

„Hendes  Hjertenskjære 
kommer  just  hist  anstigende,  min  Tro! 
Lad  Dolken  være  rede  til  at  tappe 
hans  Hjerteblod!"  mæler  den  tungerappe 
Laura,  og  mens  ustandselig  hun  lo, 
hun  peged  paa  den  Fremmede,  som  skifter 
Stilling  med  eet  og  reiser  sig  og  vifter 
med  Lommeklædet  mod  en  Galliot. 
Den  stevner  frem,  af  tyve  Aarer  roet: 
nu  synes  den  at  ville  løbe  lige 
ind  i  den  sammentrængte  Baadesværm, 
der  ingen  Steder  kan  til  Side  vige  .  .  . 

„Madonna!"  raaber  Clara  bange  —  „skjærm 
os  naadig  nu  —  de  løber  os  omkuld!" 

„Ja,  ganske  sikkert,"  driller  lunefuld 
den  anden,  som  sin  egen  Angst  betvinger. 
„Se  ham,  der  holder  sig  ved  Skibets  Mast, 
læner  sig  ud  og  Fjerbarretten  svinger! 
Gud  naade  os  for  denne  Entre-Gast! 
For  snart  at  naa  Gudinden,  som  han  dyrker, 
han  borer  os  i  Sænk,  som  var  vi  Tyrker!" 

Dog  Ungersvenden  hist  med  roligt  Smil 
Afstanden  maaler.  Nu  han  kommanderer:  — 
„Til  bagbord  skod!  styrbord  paa  Aaren  hvil!" 

Og  springer  saa  med  et  —  min  Gud,  hvad  vil 

den  Galning?  —  ud  paa  Aaren,  balancerer 

fra  Stang  til  Stang  med  sikre  Skridt,  indtil 

paa  Bladet  af  den  forreste  han  staar, 

just  som  hans  Galliot  i  Svinget  naaer 

saa  nær  til  Baadene,  at  med  et  saare 

forvovent  Hop  han  over  paa  en  Aare 

kan  springe.  Hvad  han  gjør.  Fra  Blad  til  Blad 

paa  denne  sammenhobede  Aarerad 

han  uopholdelig  mod  Maalet  haster. 

Saaledes  over  Clavikordets  Taster 

løber  en  Mesters  smidig-stærke  Fingre 

og  lader  Strengene  harmonisk  klingre. 

Og  Klangen  her  er  Klokketoner  rene 

af  unge  Kvindestemmer,  Latter-Chor, 

Raab,  Haandklap,  Jubel  og  Opmuntringsord 

fra  hver  en  Kant.  Lorenzo  tier  ene, 

og  tvinger  sig  til  ei  at  se  derhen. 

Kun  et  Par  Skridt  har  han  tilbage  end, 

den  dumme  Nar!  —  Da  lød  der  pludselig 

et  Plump,  forvirret  Raab  og  saa  et  Skrig, 

et  hjerte-sønderslidende. 

„Pladadsk!" 
raaber  ung  Laura  ubarmhjertig  rask; 
„dér  ligger  Kunstneren!  hans  Fald  var  brat. 
Sprang  op  som  Løve,  dratted  ned  som  Kat. 
Og  hvis  han  skulde  drukne  som  en  Killing, 
forbedret  var  vor  Ven  Lorenzos  Stilling." 
Dog  neppe  høres  hendes  Spot  til  Ende 
for  Mumlen  rundtomkring.  Og  se,  derhenne 

hvor  hin  Gondol  sin  blanke  Øxe  vugger, 

op  af  det  aarerørte  Blaa  der  dukker 

hvidt-skinnende  en  Arm  og  griber  fat 

om  Stavnen,  saa  den  synker  dybt  og  brat. 

Men  da  den  reiser  sig  igjen,  har  han 

alt  svunget  sig  ombord  (Gud  veed  hvordan!); 

og  mens  de  juble  rundtom  (disse  Taaber, 

hvem  Sagen  gaar  aldeles  ikke  an!) 

synker  den  Springfyr  i  sin  Skjønnes  Favn; 

og  som  om  længe  knevlet  Angst  og  Savn 

brød  ud  i  Fryd  —  „Lorenzo!"  lydt  hun  raaber  — 

„Lorenzo  — ".  End  i  Ørets  Labyrinth 

et  Ekko  af  det  Raab  bestandig  kaldte, 

mens  Drømmeblikket  pludselig  blev  blindt, 

og  gjennem  Øiets  halvt  tilslørte  Spalte 

det  Ydre  kigged  fremmedagtigt  ind  — 

Kamret,  belyst  af  dæmpet  Ampelskin  — 

og  langsomt  kjendtes.  Altsaa  drømt  igjen! 

Dog  denne  Gang  var  Drømmen  en  Erindring! 

Vel  mangen  Sommertid  var  gaaet  hen 

siden  hint  Indtryk;  mangen  Overvintring 

dets  sarte  Spire  havde  gjennemlevet 

i  skindød  Dvaleblund,  før  det  var  blevet 

til  Live  vakt.  Ti  Aar  var  ledne  snart! 

Det  var  den  sidste  Christi-Himmelfart, 

før  han  forlod  Venezia  første  Gang. 

Men  alt  hvad  Laura  angik,  det  var  digtet 

af  Drømmens  Aand,  hvor  hans  Erindring  svigted! 

Han  lærte  hende  først  at  kjende  lang 

Tid  efter.  Zeno,  ja,  og  hans  Veninde  — 

men  ikke  Laura  (skjøndt  hun  ligned  hende!) 

Det  var  den  Gang  den  smukke  Skrædderdatter. 

Det  persiske  Gesandtskab  —  det  var  atter 

en  grov  Anachronisme!  Først  ifjor 

dets  gyldne  Barke  pralende  befoer 

Lagunens  smulte  Vand.  Men  Hovedsagen 

var  rigtig  nok,  og  det  var  klart  som  Dagen, 

at  han  iaften  havde  gjenset  hende, 

den  Ubekjendte,  fra  Formælings-Festen; 

en  Kjende  ældre  vel  at  se,  dog  næsten 

af  Træk  den  samme  og  forvist  ei  skjæmmet. 

Derfor  det  klang  saa  mysteriøst  fortrolig, 

da  hun  ved  Navn  ham  kaldte  —  ham,  en  Fremmed, 

der  nærmed  sig  tilfældig  hendes  Bolig. 

Det  var  den  samme  Klang  fra  Hjertets  Sangbund, 

der  i  det  samme  Raab  saa  vaandefuldt 

og  jublende  udtoned,  som  den  Gang  hun 

i  Festens  Tummel  trykked  til  sit  Bryst 

ham,  der  var  sprunget  frelst  fra  Dybets  Gab. 

Den  samme  Klang,  den  samme  Lidenskab, 

urørt  af  det  Forkrænkeliges  Kaar! 

Han  mente  ellers  Hjerterne  at  kjende 

og  havde  hidtil  stedse  troet,  at  trende 

for  Kjærlighedens  Liv  var  Støvets  Aar, 

og  fem  for  den,  hvad  for  en  Mand  halvfems. 

Men  ti  var  rent  ud  en  Methusalems 

Alder,  saa  eventyrlig  overdrevet 

som  Noget,  prentet  i  et  Legendarie. 

Hvad  ham  selv  angik,  saa  var  den  mest  varige 

Forelskelse,  han  havde  gjennemlevet, 

knap  fyldt  et  Aar,  da  den  sov  hen  af  Tæring. 


SKITSE 

TIL  FORTSÆTTELSE  AF  „VILLAEN  VED  HAVET" 


DEN  følgende  Aften  har  Lorenzo  forvundet  Virkningerne 
af  sit  Saar  saavidt,  at  han  kan  være  oppe  og  gjøre  sin 
venlige  Veninde,  Donna  Costanza,  Selskab. 

Hun  fortæller  ham  sin  Historie.  Kort  efter  hin  Dogefor- 
mælingsfest,  som  Lorenzo  drømmende  har  gjenoplevet,  har 
Costanza  ægtet  sin  Lorenzo,  der  ligesom  hun  selv  var  af 
fornem  veneziansk  Familie.  De  har  henlevet  et  Par  Aar  i 
Fødestaden,  nydende  al  dens  karnevalagtige  Festliv  i  fuldt 
Maal.  Derefter  har  han  taget  imod  et  offentligt  Hverv  i  Mestre. 
Hans  retfærdige  Røgtning  af  dette  Embede  har  skaffet  ham 
Fjender,  og  da  ved  en  Omvæltning  i  Venedigs  Raad  Mod- 
partiet er  kommet  til  Roret,  er  det  lykkedes  hine  at  faa  ham 
afsat  og  anklaget.  Processen  er  endt  med  livsvarig  Forvis- 
ning fra  Venedig.  De  have  kjøbt  denne  Villa  paa  den  istri- 
ske  Kyst,  som  netop  stod  ledig,  og  dér  have  de  siden  levet 
Ensomhedens  nye  Liv. 

I  Mestre  have  Forretningerne,  i  Venedig  Forlystelserne 
voldet  en  evig  Uro  og  bevirket,  at  de  kun  sjelden  vare  ene. 
Nu  synes  de  først  at  de  finde  sig  selv  og  hinanden.  Affat- 
telsen af  et  Memoriale,  der  en  Gang  skal  retfærd iggj øre 
ham,  og  fælles  Syslen  med  Kunst  og  Poesi  har  hindret  at 
Tiden  faldt  dem  lang,  ja  givet  den  et  rigere  og  værdigere 
Indhold.  Saaledes  ere  de  efterhaanden  komne  til  at  prise  som 
den  sande  Lykke,  hvad  der  fra  først  af  stod  for  dem  som  en 

stor  Ulykke.  For  et  Par  Uger  siden  have  de  imidlertid  faaet 
Underretning  om,  at  deres  Venner  atter  ere  komne  til  Styret. 
Med  Muligheden  af  at  vende  tilbage  til  Fødebyen  og  til  de 
kjendte  Kredse  er  Længslen  derefter  vaagnet,  og  Lorenzo  er 
strax  seilet  til  Venedig.  Costanza  selv  var  delt  mellem  Glæde 
og  Angst  —  Frygt  for  at  denne  nye  Vending  i  deres  Liv 
kunde  tage  den  indre  Lykke  bort,  som  de  havde  vundet; 
siden  sin  Husbonds  Afreise  har  hun  ikke  haft  en  glad  Time. 
Saasnart  der  var  nogen  Rimelighed  i  at  vente  ham  hjem, 
var  hendes  Blik  som  fasttryllet  til  den  øde  Havflade,  om 
hun  ikke  kunde  se  et  Seil,  der  nærmede  sig  vestfra.  Saa- 
ledes  havde  han  da  ogsaa  fundet  hende  den  foregaaende  Af- 
ten, da  den  pludselige  Storm  havde  voldet  hende  en  ulidelig 
Ængstelse,  saa  at  hun  ikke  kunde  holde  det  ud  inden  Døre. 
Lorenzo  har  paa  sin  Side  ikke  meget  at  berette.  Vidt- 
strakte Handelsreiser  have  i  aarevis  holdt  ham  borte  fra  Vene- 
dig, saa  at  han  intet  har  hørt  om  deres  Skjæbne,  saa  meget 
mer  som  han  altid  har  staaet  de  politiske  Partistridigheder 
Hem.  Han  befandt  sig  paa  Hjemveien  fra  Levanten  med  en 
Galease,  der  gik  til  Triest,  da  den  ud  for  den  istriske  Kyst 
blev  overfaldet  af  arnautiske  Pirater,  som  entrede  Dækket. 
Til  Lykke  for  ham  kom  der  i  samme  Øieblik  en  Storm,  hvis 
første  voldsomme  Vindstød  krængede  Skibet  om  paa  Siden, 
saa  at  en  hei  Klynge  af  Angriberne  tumlede  ned  i  Læ, 
hvorved  det  blev  ham  muligt  at  springe  ned  i  en  Jolle  og 
undkomme.  Jollen  kæntrede  omsider,  men  ikke  før  end  han 
var  drevet  saa  langt  ind  mod  Kysten,  at  han  som  dygtig 
Svømmer,  ved  Madonnas  Hjelp,  kunde  naa  Land.  Men  een 
Ting  taler  han  ikke  om.  Da  Piraternes  Feluk  bar  ned  paa 
dem,  havde  han  speidet  ud  over  Havet,  om  der  intet  Skib 
var  i  Nærheden,  som  han  kunde  haabe  Hjelp  fra.  Han  havde 
set  et  Seil  mod  Vest,  i  Retningen  af  Venedig,  men  saa  lille, 
at  det  kun  kunde  tilhøre  en  større  Baad.  Da  han  fra  Kysten 
af  atter  mønstrede  Havfladen,  var  kun  Arnauternes  Feluk  og 
dens  Prise  (Galeasen,  som  han  havde  seilet  med)  at  se; 
Seilbaaden  var  forsvunden.    Allerede  den  Gang  havde  han 

tænkt  sig,  at  den  pludselig  frembrydende  Storm  maatte  have 
kæntret  Baaden,  og  han  turde  ikke  omtale  dette  Træk,  for 
ikke  at  forøge  Costanzas  Uro.  Men  samtidig  mærker  han, 
at  denne  Tanke,  at  et  saadant  Ulykkestilfælde  kunde  have 
gjort  hans  skjønne  Værtinde  til  Enke,  med  Frihed  til  at 
bortgive  sin  Haand  paany,  ikke  er  ham  ubehagelig,  og  at 
han  ikke  just  længes  efter  at  hendes  Lorenzo  pludselig  skal 
dukke  op.  Han  mindes  Scenen  fra  Dogeformælingen,  og  den 
kaade  Venindes  Spot:  „og  hvis  han  skulde  drukne  som  en 
Killing,  forbedret  var  vor  Ven  Lorenzo's  Stilling"  gjenlyder 
bestandig  i  hans  Øre.  —  Han  føler  sig  som  en  Forræder 
overfor  Donna  Costanza,  der  tillidsfuldt  betroer  ham  sin 
Frygt  og  sine  Forhaabninger  —  alle  Muligheder,  der  falde 
hende  ind,  hvorved  hendes  Husbond  kan  være  bleven  holdt 
tilbage  i  Venedig:  og  dog  kan  han  ikke  lade  være  at  frygte 
med  hendes  Haab  og  at  haabe  med  hendes  Frygt. 

Saaledes  er  der  gaaet  en  Uge,  og  Lorenzo  er  kommen 
bestandig  dybere  ind  i  sin  hurtig  gryende  Forelskelse.  En 
Aften  sidde  de  sammen  i  Søilehallen  ud  mod  Havet;  han 
synger  en  veneziansk  Sang  for  hende  til  Luthen.  Pludselig 
afbryder  hun  ham  med  et  Glædesskrig  og  peger  ud:  i  de 
sidste  Solstraaler  lyser  et  Seil  orangegyldent  ude  paa  det 
Blaa  —  det  er  en  Baad,  der  tydelig  nok  for  gunstig  Vind 
stryger  lige  over  mod  Villaen.  Hvor  skulde  den  komme  fra, 
uden  fra  Venedig,  og  hvem  skulde  komme  derfra,  uden  han  ? 
Baaden  styrer  lige  ind  i  en  Bugt  syd  for  Villaen.  De  ile 
derud.  Hun  kjender  de  glade  Stemmer  igjen:  Venner  fra  de 
gamle  venezianske  Dage.  De  springe  i  Land  og  forfærdes, 
da  hun  spørger  efter  Lorenzo.  Er  han  da  ikke  her?  For  otte 
Dage  siden  har  han  forladt  Venedig.  Saasnart  han  havde 
ordnet  sine  Sager,  drev  Længslen  ham  tilbage.  En  maane- 
lys  Nat,  da  Vinden  var  gunstig,  hyrede  han  en  Fiskersmakke 
og  haabede  den  næste  Aften  at  favne  sin  Costanza  —  den 
samme  Aften,  da  den  skibbrudne  Lorenzo  kom  til  Villaen 
og  da  Stormen  rasede.  Costanza  er  ude  af  sig  selv  af  For- 
tvivlelse.   For  strax  at  gjøre  hvad  man  kan,  saa  udsigtsløst 

det  synes,  ordnes  der  to  Expeditioner,  der,  rigelig  bevæb- 
nede med  Fakler,  endnu  i  samme  Nat  skal  afsøge  Kysten 
nordpaa  og  sydpaa,  saa  langt  de  kan  naa,  og  anstille  Fore- 
spørgsel i  de  yderst  sparsomt  spredte  Fiskerleier.  Lorenzo 
slutter  sig  til  den  Afdeling,  der  drager  sydpaa.  Endelig,  ved 
Lyset  af  det  første  blege  Dagskjær,  finder  de  et  Lig,  der  er 
skyllet  i  Land  og  allerede  er  fuldkommen  ukjendeligt.  Selv 
Dragten  er  saa  sønderrevet  og  medtaget  af  Søvand,  at  Ven- 
nerne ikke  med  Bestemthed  tør  paastaa  at  gjenkjende  den, 
skjøndt  nogle  mene  at  gjøre  det.  Da  finde  de  i  en  af  Lom- 
merne et  Bind  af  Petrarca,  som  de  veed  han  pleiede  at 
bære  hos  sig.  Det  er  bøiet  om,  som  om  han  ilfærdig  havde 
stukket  det  i  Lommen,  fordi  han  pludselig  blev  forstyrret  i 
en  Lekture,  som  han  var  ivrig  efter  at  gjenoptage.  Tanke- 
fuld tager  Lorenzo  denne  Bog,  som  hans  Navne  havde  været 
fordybet  i,  umiddelbart  før  Døden  bortrev  ham.  Den  er 
slaaet  op  paa  den  sexogtyvende  Canzone,  der  slutter  med  at 
prise  den  lykkelig,  som  døer  i  Tide,  medens  han  endnu  er 
salig  i  sin  Kjærlighed. 

Hans  formastelige  Ønske  er  gaaet  i  Opfyldelse;  men 
overfor  den  frygtelige  Katastrofe  selv  synker  det  sammen  i 
sin  Intethed.  Det  bliver  overdraget  til  ham,  som  den,  hvem 
Costanza  i  de  sidste  Dage  har  betroet  sin  Frygt  og  som  har 
maattet  trøste  hende  efter  Evne,  at  ile  forud  for  de  Andre 
og  overbringe  hende  det  grufulde  Budskab.  Jo  nærmere  han 
kommer  til  Villaen,  desto  tungere  bliver  hans  Gang;  han 
forekommer  sig  selv  som  en  Morder.  I  Indgangsdøren  bliver 
han  staaende  og  ser  ud  over  Havet,  som  nu  ligger  blikstille, 
skinnende  i  Morgenlyset.  En  Tjenestepige,  der  kommer  ud 
i  Hallen  og  pludselig  ser  ham  staa  dér,  udstøder  et  Skrig. 
Han  siger  hende  hurtig  hvad  der  er  sket  og  træder  uanmeldt 
ind  i  Værelset,  hvor  Costanza  sidder  ved  Vinduet.  Hun  er 
allerede  blevet  opmærksom  ved  Skriget  og  vender  bønlig 
spørgende  sine  store,  forvaagede  og  forgrædte  Øine  imod 
ham.  Han  er  ikke  i  Stand  til  at  faa  et  Ord  over  Læberne. 
„Intet   Haab?"   hvisker  hun.    Lorenzo   kan   kun   ryste   paa 

Hovedet  og  lægge  det  lille  Bind  af  Petrarca  paa  Bordet  ved 
Siden  af  hende.  Saa  iler  han  ud  og  sender  det  trofaste 
Tyende  ind  til  hende. 


Aarene  gaa;  Lorenzo  fører  sit  vante  Liv  i  Venedig,  delt 
mellem  Forretninger  og  Adspredelser.  Ofte  tænker  han  med 
Vemod  paa  Costanza  —  om  hun  endnu  sidder  derovre  i  sin 
ensomme  Villa  paa  den  istriske  Kyst.  En  Aften  feirer  han 
en  Fest  i  sit  Palads  ved  Canale  grande.  Hans  Gjæster  er 
Giovanni  Zeno  og  de  to  letsindige  Veninder,  som  forekom 
i  hans  Feberdrøm  om  Scenen  ved  Dogeformælings-Festen. 
Zeno  tager  en  Luth  og  begynder  at  synge  en  veneziansk 
Sang;  det  er  den  samme,  som  Lorenzo  sang  for  Costanza  den 
sidste  Aften,  han  var  sammen  med  hende.  Den  saaledes 
vakte  Erindring  om  hende  bliver  ved  Kontrasten  til  Donna 
Lauras  og  den  lystige  Donna  Claras  plebejiske  Væsen  saa 
overvældende,  at  han  ikke  kan  holde  deres  Selskab  ud.  Han 
lader  sig  undskylde  med  et  stærkt  Ildebefindende  og  lukker 
sig  inde  i  sit  Kammer.  I  Ensomheden  bliver  Costanzas  Bil- 
lede saa  levende,  som  om  hendes  Væsen  omsvævede  ham 
og  forjættede  ham  et  nyt  Liv.  Det  forekommer  ham  provi- 
dentielt,  at  det  samme  Vindstød,  der  gjorde  hende  til  Enke, 
frelste  hans  eget  Liv.  Og  han  veed  ikke  engang,  om  hun 
endnu  er  i  Live,  eller  om  Sorgen  allerede  har  lagt  hende 
ved  Husbondens  Side! 

Dagen  er  neppe  gryet,  før  han  i  en  Fiskersmakke  styrer 
over  mod  Istriens  Kyst.  Han  naaer  den,  ikke  langt  fra  det 
Sted,  hvor  han  den  Gang  blev  skyllet  i  Land,  og  lader  Far- 
tøiet  lægge  ind  i  en  lille  naturlig  Klippehavn,  hvorpaa  han 
selv  iler  sydpaa  langs  Kysten.  Det  er  blæsende  Veir,  om 
end  ikke  saa  stormende  som  den  Gang,  og  idet  det  samme 
øde  Sceneri  opruller  sig  rundt  om  ham,  oplever  han  de 
samme  Indtryk  som  paa  hin  første  Vandring,  men  blandet 
med  den  nye  Følelse  af  en  heftig  Kjærligheds  utaalmodige 
Higen  mod  Maalet  og  Angst  for  at  skuffes.  Solen  er  ved  at 

gaa  ned,  da  han  faar  Øie  paa  Villaen.  Den  er  uforandret, 
og  det  forekommer  ham,  at  Costanza  endnu  maa  staa  dér 
og  stirre  ud  over  Havet.  Men  der  er  intet  levende  Væsen 
at  opdage,  og  han  betages  af  Frygt  for  at  hun  er  død  eller 
for  at  han  skal  finde  Villaen  forladt  og  aldrig  faa  at  vide, 
hvor  hun  er  taget  hen  og  har  skjult  sig  med  sin  Sorg.  Da 
han  banker  paa  Døren,  aabnes  denne  imidlertid  af  den  ham 
velbekjendte  Tjenestepige,  der  strax  lukker  ham  ind  i  det 
samme  Værelse,  hvor  han  sidste  Gang  talte  med  Costanza, 
og  hvor  han  ogsaa  nu  finder  hende. 

Hun  modtager  ham  venlig  og  forekommer  ham  endnu 
yndigere,  end  han  havde  hende  i  Erindring.  Han  troer  ogsaa 
at  bemærke,  at  hun  ikke  er  uglad  over  hans  Komme.  Op- 
muntret derved  tilstaar  han  hende  strax  sin  Kjærlighed  og 
bønfalder  hende  om  at  forlade  dette  Sorgens  Sted  og  begynde 
et  nyt  Liv  ved  hans  Haand  i  hendes  Fødestad,  det  herlige 
Venezia.  Costanza  takker  ham  for  de  Følelser,  han  nærer 
for  hende,  og  for  den  Tillid,  han  viser  hende  —  en  Tillid, 
som  hun  kun  vilde  lønne  slet,  hvis  hun  gav  ham  et  over- 
ilet Svar.  I  Nattens  stille  Timer  vil  hun  lytte  til  sin  indre 
Stemme,  og  den  næste  Morgen  skal  han  høre  hendes  Svar. 

Den  følgende  Dag  fører  Pigen  ham  til  en  afsides  Krog  i 
Haven,  hvor  der  mod  en  Baggrund  af  mørke  Cypresser  hæver 
sig  en  gammel  Stenobelisk.  Han  mindes  Stedet:  en  Aften 
havde  han  siddet  timevis  der  alene,  stirrende  ud  over  Adriater- 
havet med  det  Spørgsmaal  paa  Sinde,  om  hans  Navne  maa- 
ske  laa  begravet  derude  under  det  blaa  Dække,  og  om  han 
selv  skulde  være  kaldet  til  at  udfylde  det  Savn,  som  hin 
havde  efterladt . . .  Costanza  sidder  paa  en  Marmorbænk  ved 
Siden  af  Obelisken  og  indbyder  ham  med  en  Haandbevæ- 
gelse  til  at  tage  Plads  ved  Siden  af  sig. 

„I  siger,  at  I  elsker  mig"  —  begynder  hun  —  „og  jeg 
troer  eder.  I  trøster  eder  ogsaa  til  at  vinde  min  Kiærlighed, 
naar  jeg  blot  vil  tillade  eder  det,  ja  I  mener  allerede  nu  at 
kunne  høre  mit  Hjerte  tale  eders  Sag;  og  hvis  jeg  selv  ikke 
er  lydhør  nok  til  at  høre  dets  Røst,  saa  er  det  blot  af  Pietet 

mod  en  Afdød,  hvem  jeg  bør  vende  mig  bort  fra  for  ved 
eders  Haand  at  begynde  et  nyt  og  lykkeligt  Liv  —  et  saa- 
dant,  som  I  er  vis  paa  at  kunne  berede  os  begge.  Jeg  tør 
heller  ikke  benægte  Muligheden  af  at  det  kunde  ske  —  hvis 
det  ikke  netop  var  det,  jeg  frygtede,  dette:  et  nyt  Liv  paa 
denne  Side  Døden.  For  mit  Liv  er  endt  og  beseglet  her:  — 
betragt  dog  en  Gang  dets  Segl!" 

Med  disse  Ord  peger  hun  paa  Obelisken.  Først  nu  be- 
mærker Lorenzo,  at  den  Flade,  der  den  Gang  havde  været 
ru,  forvitret  og  graa  af  Lav,  er  bleven  slebet  ren,  og  at  den 
bærer  en  Indskrift:  Husbondens  Navn  med  Fødsels-  og 
Dødsaar.  Derunder  Slutningen  af  hin  Canzone: 

Ser  du,  Canzone,  En  i  Elskov  salig. 

Sig  til  ham:  Dø,  da  du  er  lykkelig! 

At  dø  i  Tide  er  den  beste  Tilflugt, 

O,  om  du  kan  det,  ønsk  ei  længer  Frist" 

og  under  den  Slutningsversene  af  den  første  Strophe: 

Kun  i  Erindringen  endnu  jeg  aander; 
Tidlig  og  sent  med  den  jeg  Hjertet  nærer, 
At  ei  det  uden  Kost  skal  helt  forsmægte. 

„Se,  det  var  min  Lorenzos  sidste  Tanker!  Denne  skjønne 
Canzone  læste  han,  da  Stormen  pludselig  overfaldt  dem  og 
han  hurtig  stak  Bogen  aabnet  i  Lommen,  maaske  for  at 
løsne  et  Skjøde,  da  det  allerede  var  for  sent.  Der  var  Streger 
i  Randen  ved  disse  to  Steder,  som  han  havde  mærket  sig: 
Er  det  ikke,  som  om  han  havde  anet  vor  Skjæbne?  sin  egen, 
han  som  døde  i  Tide,  da  han  endnu  var  salig  i  sin  Elskov, 
og  min,  jeg  som  siden  da,  indtil  dette  Øieblik,  sidder  her  og 
nærer  mit  Hjerte  kummerlig  med  Erindringen.  Ja,  min  Ven! 
og  fra  dette  Øieblik  af  vil  gjøre  det  fremdeles,  indtil  Døden 
bringer  mig  Forløsning.  Her  slutter  mit  Liv  sig  sammen  til 
et  Hele,  en  Enhed  —  en  glædeløs  Ting  maaske  at  se  til, 
men  dog  Noget,  som  er  samlet  og  fuldkomment,  uden  Spalt- 
ning og  Splid.    Er  mit  Livs  Klang  sørgelig,  saa  er  den  dog 

ren,  som  Klangen  af  en  Klokke,  der  intet  Skaar  og  ingen 
Revne  har.  Og  selv  om  jeg  vidste,  at  jeg  ved  eders  Haand 
kunde  dandse  en  Tid  imøde,  der  var  mere  straalende  end 
den  jeg  oplevede  ved  hans,  saa  vilde  jeg  dog  foretrække  at 
blive  her,  hvilende  i  Skyggen  af  det,  der  en  Gang  var  mit 
Lys,  trofast  mod  mig  selv  og  mod  ham,  der  var  mit  Selv. 
Og  derfor  siger  jeg  eder  Farvel  her.  Jeg  takker  eder,  fordi  I 
kom  og  gav  mig  dette  Glimt  af  Verden,  netop  nok  til  at  vise 
mig,  at  jeg  intet  mere  har  med  den  at  gjøre;  men  vi  maa 
aldrig  ses  mere!" 

Costanza  rækker  ham  sin  Haand  til  Afsked,  og  Lorenzo 
kysser  den,  uden  at  gjøre  noget  Forsøg  paa  at  rokke  hendes 
Beslutning,  som  han  agter  og  ærer,  skjøndt  den  knuser 
hans  Forhaabninger. 

Da  han  kommer  til  Pynten,  hvor  Veien  bøier  om,  kaster 
han  et  sidste  Blik  tilbage.  Dér  ligger  Villaen  ved  Havet,  en- 
som paa  den  øde  Strand,  lysende  i  Skyggen  af  de  store  Cy- 
presser —  en  Marmorsarkophag 

og  det  var  sødt  at  ligge  dér  begravet. 

Et  Værelse.  Kalkede  Vægge.  Midt  i  Værelset  en  Kloster-Læse- 
pult. Paa  denne  et  opslaaet  Folio-Manuscript.  Over  den  en  antik 
Ampel,  der  belyser  Manuscriptet.  Døre  tilhøire  og  tilvenstre  i  For- 
grunden. 

Digteren 

(staar  ved  Pulten  og  blader  i  Manuscriptet) 


Fuldendt dog  nei!  der  mangler  end 

min  store  ubekjendte  Ven, 

Mysteriets  Chorus  og  Prologus! 

Ved  hvilken  mystisk  Hocuspocus, 

med  hvilken  magisk  Tryllevaand 

skal  jeg  besværge  denne  Aand, 

som  længe  har  mig  foresvævet, 

og  ved  hvis  Hjelp  der  snildt  blev  bygget 

imellem  Publikum  og  Stykket 

den  Bro,  som  jeg  fra  først  af  saae 

at  baade  Stoffet  og  Stilen  kræved? 

Helst  en  persona  dramatis, 

der  dog  paa  en  fantastisk  Vis 

var  over  alle  Tider  hævet, 

og  stod,  om  muligt,  med  sit  ene 

Ben  i  det  ærede  Parket 

og  med  det  andet  paa  min  Scene  — 

hvad  sandt  at  sige  er  en  ret 

tyrannisk  Fordring  til  Manden. 

Jeg  tænker  mig  en  eller  anden 

literaturhistorisk  Sjover, 

som  Shakespeare  brugte  salig  Gower. 

Forgjæves  har  jeg  søgt  og  søgt.  — 

Ak,  det  er  misligt  for  en  Digter 

at  lappe  med  sin  Husmandskløgt, 

hvor  Fantasiens  kongelige  Visdom  svigter! 

(Det  banker) 

Det  banker!  Pokker  staa  deri! 
Nei  Tak!  nu  vil  jeg  være  fri 
for  Vennevrøvl  eller  Tiggeri. 

Døren  tilhøire  gaar  op.  Ahasverus  træder  ind.   Han  er  iført  en 

moderne,  elegant  Spadserepels  og  liar  en  fin  Pelshue  paa  Hovedet. 

Spidst  sort  Skjæg,  ungdommelige  og  dog  ældede  Træk.  Lidt 

slæbende,  træt  Gang. 

Ahasverus 
Undskyld,  Hr.  Digter!  hvis  muligvis 
jeg  har  været  uheldig  i  Valg  af  Tiden; 
men  jeg  vilde  sætte  uhyre  Pris 
paa  en  Samtale  —  blot  en  ganske  liden. 

Digteren 
Med  hvem  har  jeg  den  Ære? 

Ahasverus 

Æren,  min  Herre, 
er  min!  og  mit  Navn  —  mit  litteraire 
og  som  man  siger  mit  nomme  de  guerre 

—  med  mit  private  kan  det  jo  være 

det  samme :  mit  Navn  er  Ahasverus, 

til  Tjeneste. 

Digteren 
Virkelig  —  Ahasverus! 
jeg  hører  ei  Navnet  for  første  Gang. 

Ahasverus 
Særdeles  smigret!  —  Ja,  jeg  tør  sige, 
det  har  mellem  Brødre  en  lødig  Klang 
og  —  uden  Selvros  —  jeg  søger  min  Lige. 

Digteren 

(for  sig) 

Hvad  vil  mon  den  Nar?  —  forstaar  ham  ei. 

Ahasverus 
Forhaabentlig  kan  baade  De  og  jeg 
af  dette  Bekjendtskab  drage  Nytte 
og  i  Forening  Mærkerne  flytte 
paa  Litteraturens  Fremskridtsvei. 
Tilsammen  er  vi  saa  at  sige  Hoved  og  Hale. 
Det  være  langt  fra  mig  at  prale 
men  De  vil  tro  mig  paa  mit  Ord, 
at  min  Indflydelse  er  stor:  — 
den  tydske  Presse  jeg  behersker  ganske 
og  mere  end  De  aner  af  den  danske. 

Digteren 
De  ønsker  Noget  at  oversætte? 

Ahasverus 
Jeg  ønsker,  Hr.  Digter!  kun  at  berette. 
Reporterskabet  er  her  i  Norden 
endnu  jo  kun  i  sin  første  Vorden, 
Jeg  haaber  at  gjøre  det  til  en  Magt 
i  vort  Aandsliv  og  ifald  —  som  sagt  — 
de  Herrer  Forfattere  forstaa 
deres  egen  Fordel,  tør  jeg  spaa 
for  begge  Parter  god  Profit. 

Digteren 
Desværre  tør  jeg  ikke  skjule, 
at  De  vil  neppe  komme  vidt 
med  mig,  hvem  Mængden  er  en  Skræk, 
som  lever  med  Papir  og  Blæk 
og,  naar  det  kommer  høit,  en  Smule 
Lærred  og  Farver  i  min  Hule 
tilbagetrukken 

Ahasverus 

ogsaa  et  Træk 

af  Interesse!  som  ikke  tidt 
man  træffer  nu,  da  kun  saa  Faa 
har  Mod  til  ret  sig  selv  at  være 
og  leve  i  sin  egen  Sphære. 

Digteren 
Maaske  .  .  .  Men  saadan  en  Eremit 
har  lovlig  lidt  at  byde  paa 
for  en  Reporter. 

Ahasverus 
o,  at  faa 
et  Indblik  blot  i  Milieuet 
er  for  en  dygtig  Journalist 
at  faa  sit  Spørgsmaal  halvt  besvaret, 
ja  mere  — 

(tager  sin  Notitsbog  frem) 

De  tillader  vist, 
at  jeg  optager  Inventaret. 

Digteren 
Vær  saa  artig!  Det  er  hurtig  gjort. 

Ahasverus 
Sandt  nok,  Meublementet  er  ikke  stort  — 
men  stilfuldt:  —  i  den  klosterlige, 
gothiske  Stil.  Og  jeg  maa  sige 
for  mig  er  Stil  en  Hovedsag; 
skjøndt  rigtignok  min  egen  Smag 
gaar  mer  i  Retning  af  det  Japanske. 
Dog  jeg  beundrer  ligefuldt 
et  Stykke  som  den  Læsepult  ... 
A  ha!  en  Foliant!  ...  se,  se  — 
et  Manuscript  ...  et  nyt  maaske 
fra  Deres  renomerte  Pen  .  .  . 
Hvis  det  var  tilladt  lidt  at  granske  .  .  .  .? 

Digteren 

(betænkelig) 

Hm  —  ja  —  —  jeg  er  just  ingen  Ven 
af  altfor 

Ahasverus 
Aa,  De  kan  være  ganske 
rolig,  min  Kjære!  Discretion 
er  et  Hovedtræk  i  vor  Profession. 
Naar  De  blot  ønsker,  er  jeg  stum. 
Men  naturligvis  vil  Publikum 
jo  gjerne  vide  hvad  De  skriver; 
saa  Alt,  hvad  De  tillader,  siver 
ganske  vist  ud  .  .  .  Altsaa  —  med  Forlov! 

(Træder  hen  til  Læsepulten) 

Digteren 
Mod  den  Karl  maa  man  være  grov, 
eller  døie  hans  Reporter-Iver. 

Ahasverus 

(slaar  Titelbladet  op,  læser:) 

Judas,  Passionsmystermm. 
Det  maa  jeg  sige,  De  forstaar 
at  gjennemkrydse  al  Forventen. 
De  reiste  nok  forgangent  Aar, 
saa  jeg  kan  tænke  mig,  vi  faar 
personlige  Indtryk  fra  Orienten. 

Digteren 
Nei,  nei! 

Ahasverus 
Men  De  har  dog  lagt  Vægt 
paa  Deres  Billede  at  male 
med  hvad  vi  kalde:  la  couleur  locale? 

Costume  og  Lokaliteter 
er  ganske  sikkert  saa  korrekt, 
som  man  er  vant  til  det  hos  Dem, 
der  hører  til  de  lærde  Poeter. 

Digteren 
Aa,  intet  mindre!.  I  mit  Digt 
har  Realismen  intet  Hjem, 
og  allermindst  den  orientalske. 
Costumerne  er  alle  falske, 
det  Hele  middelalderligt, 
saa  dette  mit  Jerusalem 
samt  dets  Befolkning  er  et  Slags 
Niirnberg,  og  Deres  egne  Navne, 
som  De  i  Dramet  ei  vil  savne, 
ser  ganske  ud  som  en  Hans  Sachs. 

Ahasverus 
De  ser  mig  fuldstændig  overvældet! 
Hvilken  Idee!  hvor  genialt! 
For  mellem  os  sagt,  ærlig  talt, 
det  med  Lokalfarven  er  forældet, 
og  ganske  særlig  den  antikke; 
den  har  trumfet  ud,  nu  siger  vi  Pas. 
Hr.  Ebers  kan  vi  vel  lade  ligge, 
men  selv  Flauberts  Herodias  — 
ja,  den  bliver  jo  med  Rette  kaldt 
et  Mesterværk,  men  —  alt  i  alt  — 
i  Fortrolighed:  —  det  ligner  ikke. 

Digteren 

(forbauset) 

„Det  ligner  ikke"  —  det  siger  De 

saa  sikker  og  saa  overlegen, 

som  om  De  havde  Deres  egen 

Erfaring  til  at  bunde  i, 

havde  set  baade  Døberen  og  Herodes  — 

Ahasverus 

(forlegent) 

Ha,  ha  —  ja  det  kunde  næsten  formodes 
efter  mine  Ord,  saadan  som  de  faldt;  — 
Et  Spøg  et  andet  Alvor:  Alt 
hvad  end  min  salig  Ven  Flaubert 

Digteren 
De  kjendte  ham? 

Ahasverus 
Ja,  han  var  lidt  sær 

imod  Reportere! Alt  hvad  end 

han  har  budt  op,  min  brave  Ven, 
af  Lærdom  og  af  Phantasi,  — 
trods  denne  Marmorpragt  af  Sproget, 
som  han  jo  var  en  Mester  i, 
saa  ligner  det  Hele  dog  ikke  Noget. 
Nei,  nei,  da  priser  jeg  Deres  Idee: 
den  vil  slaa  an,  det  skal  De  se. 

Digteren 
Jeg  har  fornemmelig  jo  ment 
ved  denne  kjække  Saltomortale 

at  sætte  mit  Mysterium 

fra  først  af  udover  det  Reale, 

hinsides  Tid  og  Rum, 

saa  at  det  Menneskelige  rent, 

og  urørt  af  Tilfældighedens  Kaar, 

kan  træde  frem  —  — 

Ahasverus 

Aa,  jeg  forstaar. 
Nu  takker  jeg  for  Deres  Venlighed! 
Det  er  mig  en  særdeles  Glæde 
at  have  lært  et  saadant  Værk  at  kjende. 

Digteren 
De  kjender  det  jo  ikke. 

Ahasverus 

Aa,  jeg  veed 
hvad  jeg  behøver  —  jeg  er  allerede 
vist  altfor  længe  faldet  til  Besvær. 

Digteren 
Nei,  nei!  De  slipper  ei  saa  letvint  her 
fra  Løvens  Hule  ud,  som  De  kom  ind. 
„Her  vil  ventes  her  vil  bies!" 
Nu  skal  De  i  Mysteriet  indvies, 
thi  forbered  andægtig  Deres  Sind! 

Ahasverus 

(ler  forlegent) 

Ja,  tusend  Tak!  jeg  frygter  kun,  som  sagt  — 

(trækker  sig  bukkende  tilbage  mod  Døren) 
Villaen  ved  Havet  —  Judas  4 

Digteren 
Intet  at  frygte  for!  —  Tag  Dem  i  Agt! 
det  er  den  feile  Dør. 

(peger  paa  Døren  i  Forgrunden  tilvenstre) 

Her,  maa  jeg  be'e! 
Her  gaar  det  nedad  til  mit  Atelier. 

Ahasverus 
Hvordan?  De  maler  ogsaa? 

Digteren 

De  skal  se  — 
til  Husbehov  —  om  ei  Udstillings-dueligt. 
Jeg  har  skitseret  nu  mit  Sceneri 
paa  store  Lærreder,  som  vistnok  i 
et  Øieblik  vil  gjøre  Alt  anskueligt, 
hvad  ei  De  fatted  end  af  min  Idee. 

Ahasverus 
Og  det  er  Dem,  der  har  saa  Lidt 
at  byde  paa  for  en  Reporter! 

Digteren 
Jeg  frygter,  paa  det  Vigtigste  det  skorter. 
Dog  endnu  Et:  — 
Mens  De  beser  mit  Malerrum, 
vil  jeg  paa  mit  Harmonium 
en  lille  Smule  phantasere, 
for  ret  tilgavns  i  Stemning  Dem  at  sætte. 

Ahasverus 

(ironisk) 

Du  gode  Gud!  jeg  bliver  mere 

Og  mere  himmelfalden!  Dette 

er  jo  som  Renaissancens  Morgenrøde, 

som  Lionardo  — 

Digteren 
Ogsaa  Deres  Ven 
formodentlig? 

Ahasverus 
Da  Vinci,  mener  jeg. 

Digteren 
Ja,  som  for  fire  Sekler  siden  døde. 
Jeg  troede.  Sligt  generede  Dem  ei. 

Ahasverus 
Ha,  ha!  —  nu  har  De  mig  igjen 
til  Bedste!  Før  jeg  ser  mig  om, 
gjør  De  mig  til  den  rigtige  evige  Jøde! 

Digteren 
Kan  hænde! 

Ahasverus 
Saa  var  det  skam  godt  jeg  kom. 
For  hvis  jeg  er  ham,  maa  De  tilstaa,  har  De 
idag  et  overmaade  frugtbart  Møde! 

(lukker  Atelierdøren  op) 

Hvis  De  tillader  altsaa. 

Digteren 

Vær  saa  artig! 

Ahasverus  gaar  ind  i  Atelieret,  til  hvilket  Døren  bliver 
staaende  paa  Klem. 

4* 

Digteren 

(ene) 

Heureka! 

Nu  er  min  Nød  forvunden, 

min  Chorus  og  Prologus  funden, 

—  og  en,  som  mig  særdeles  huer! 

Det  kalder  jeg,  at  stegte  Duer 

flyver  En  lige  lukt  i  Munden, 

man  veed  ei  selv,  hvor  kom  de  fra. 

Ahasverus!  —  hvor  jeg  dog  var  blind, 

at  dette  aldrig  faldt  mig  ind! 

Jeg  søgte  en  Figur  med  megen 

Umag,  og  se,  midt  i  min  Flok 

af  dramatis  personae  var 

han  alt  tilstede  —  rigtignok 

den  halve  Mand  kun,  og  dér  stak  Knuden: 

Judas'  Samtidige,  ei  vor  egen;  — 

hvad  var  han  denne  Del  foruden? 

Nu  gjælder  det,  at  faa  dette  Par 

Halvdele  sveiset  rigtig  sammen. 

Det  bli'er  et  Stykke  Arbeid  —  ja  men 

det  skal  gaa!  —  Jo,  min  Herr  Interviewer 

vent  bare!  De  kan  stole  paa 

at  De  skal  blive  „sat  ind"  i  Værket 

saa  grundig,  saa  det  kan  forslaa. 

Og  da  først  Værket  rigtig  duer. 

Ahasverus'  Stemme 

fra  Atelieret 

Min  Compliment!  det  er  jo  udmærket 

Digteren 
Ja,  jeg  kommer  strax!  ...  Nu  fremad!  —  Stop! 

(tager  en  lille  Træpibe  ned  fra  en  Hylde  og  tænder  den) 

En  Hjertestyrkning  —  Dampen  op! 
Saa  glider  Arbeidet  let  fra  Haanden. 


Ahasverus 

(stikker  Hovedet  ind  ad  Døren) 

Det  har  virkelig  været  m.ig  en  stor 
Fornøielse 

(vil  gaa  ud  af  Atelieret) 


Digteren 

(klapper  ham  paa  Skulderen  og  holder  ham  tilbage) 

Ja,  Gud  bevares  —  mor 
Dem  blot  derinde,  saa  længe  De  vil. 
Jeg  loved  Dem  jo  lidt  Musik  dertil 
for  ret  at  andagtsstemme  Aanden. 

(Skubber  ham  venlig  ind  i  Atelieret  og  følger  efter.    Døren  bliver 

staaende  aaben.  Tobaksrøgen  lægger  sig  i  lange  Lag  tvers  gjennem 

Rummet  og  fra  Atelieret  trænger  bestandig  tættere  Damp  ind  ...  . 

Stemmerne  lyde  mer  og  mer  tilslørede) 

Ahasverus'  Stemme 
Ja,  dette  Par,  Elias  og  Moses, 
maa  jo  af  den  strengeste  Kunstdommer  roses. 
Hvis  jeg  tør  tillade  mig  en  kritisk 
Bemærkning  — 

Digterens  Stemme 
Ud  med  Sproget! 

Ahasverus'  Stemme 

Nu  vel  — 
maaske  lidt  mere  Præ-Raphaelitisk! 
Se,  denne  Engel!  det  maa  jeg  sige  — 
her  synker  jeg  i  Beundring  hen! 
Som  den  skrider  ned  ad  sin  Himmelstige! 
Det  er  virkelig  næsten,  som  om  min  Ven, 
den  gamle  Dante  Gabriel 
Rosetti,  selv  kunde  have  malt  den. 

(Akkorder) 

Digterens  Stemme 

(brummende) 

Og  en  eller  anden  engelsk  Lord  betalt  den! 

Værelset  er  nu  helt  skjult  af  tæt  Taage,  i  hvilken  Lampen  skimtes 
som  en  Lysplet.  Stemmerne  dø  hen  —  Musikken  (Orgel-Præludium) 
fyldigere.  Lyset  bliver  stærkere,  til  det  ses  at  udgaa  fra  en  Due,  der 
med  udspændte  Vinger  svæver  dér,  hvor  Lampen  hang.  Under  denne 
—  hvor  tidligere  Læsepulten  med  Manuscriptet  befandt  sig  —  ses  nu 
Korset  og  paa  dettes  Tværbjælke  en  opslaaet  Bog,  hvis  to  Blade  bære 
Indskriften  A  og  2 

Duen 
Som  Lampen  over  en  Bog,  der  skreves  af  Men- 

neskehaand, 
saaledes  over  Skabningens  Bog  den  hellige  Aand, 
belysende  Almagts  Tegn  paa  selvbevægede  Blade. 
Men   Korset,   Lidelsens  golde  Træ,   er  Verdens- 
bogens hellige  Stade. 

Glandsen  tager  til.    Solbelyste  Skyer  udslette  Billedet.    Orchestral, 
fugeret  Musik. 

Regnbuen  tændes  i  Skyerne  og  hvælver  sig  til  en  Bueport.   I  denne 
bygge  Solstraaler   en    bred   Trappe,  hvis   øverste  Trin  forsvinde   i 
blændende    Glands.    Skymasserne   rulle   sig   imidlertid   sammen   til 
begge  Sider  i  Forgrunden. 
Foran  Regnbuen,  som  Statuer  foran  en  Paladsport:  MOSES  og 
Elias. 
Moses  (tilvenstre)  hvilende  paa  en  Klippetop,  indleiret  i  Skyerne, 
med  Lovens  Tavler  støttet  mod  sit  Knæ.   ELIAS  (tilhøire)  i  sin  Ild- 
vogn, der  synes  kjørt  fast  i  Skyerne,  med  en  Bogrulle  glidende  ned 
fra  sit  Skjød. 


Kor  af  Serapher 

Sole  hvirvle.  Kloder  maaler 
kredsende  det  grændseløse 

Verdensrum. 
Sole  lyse,  deres  Straaler 
fra  det  evige  Væld  de  øse 

i  Empyreum. 
Dér  som  Lysets  Kilde  luer 
Øiet,  der  det  Skabte  skuer; 
dér  som  Lysets  Stemme  toner 
Ordet,  der  har  Englethroner 
skabt  og  Himmel,  Jord  og  Hav;  - 
alting  styrted,  om  det  tav. 
Lys  og  Farver  maatte  slukkes, 
monne  træt  hint  Øie  lukkes. 
Dér  og  vaager  klar  og  slummer- 
løs den  evige  Aand,  der  rummer 
Tiden,  den  uendelige, 
og  det  Rum,  hvis  Grændser  vige. 
Kunde  Aanden  slumre  ind,  — 
lig  et  flygtigt  Tankespind 

svandt  da  bort  hint  Tvillingpar 

og  hvad  i  Forening  de 

Haand  i  Haand  har  holdt  og  rummet. 

Ogsaa  vi, 
vi,  der  synge,  vi  forstummed, 
løstes  op,  forgik  som  Noget 
der  er  drømt  og  aldrig  var. 

Moses 
Hvor  salig  glider  som  en  stille  Strøm, 
randfyldt  med  Himlens  Glands,  foruden  Hvirvler 
og  Skum,  Seraphernes  ....  Kor 
forbi  os 

Elias 
Dog  lyt!  fra  oven  som  en  Klippefos 


Kor  af  Cheruber 
Med  Sphæreklang,  med  Tordengny, 
med  Glimt  af  tusend  Lyn  sig  røre 
hist  de  unærmelige  Døre  — 
vil  Naadens  Dag  for  Syndeverdenen  gry? 
Der  strømmer  Lys  igjennem  Lys, 
som  gjennem  Søvand  Flodkrystal. 
Os  gjennemryster  helligt  Gys; 
og  med  andægtigt  Fodefald, 
med  Vingeskygge  over  Øie, 
for  Almagtsthronen  i  det  Høie 
—  den  vi  ei  se,  kun  ane  skal  — 

vi  dybt  os  bøie, 
hilsende  ham,  der  træder  ud, 
frisk  badet  af  den  evige  Glands, 
med  Gjenskin  om  sit  Bryn  af  hans, 

Alfader  og  Aldommer  — 

den  Herlige,  der  kommer 
fra  Gud! 

Cetera  desunt. 


JUDAS 

ET  PASSIONSMYSTERIUM 


SKITSE 


Proiogus  (Mysterii)  Scene:  et  mindre  Værelse,  kalkede  Vægge.  Eneste  Meub- 
i.jord.  lement:  en  Læse-  og  Skrivepult  hvilende  paa  en  enkelt  tyk 
Pille;  derpaa  et  opslaaet  Manuskript  belyst  af  en  antikt- 
formet  Lampe,  der  hænger  ned  fra  Loftet.  Dør  tilhøire  og 
tilvenstre  i  Forgrunden.  Digteren  ved  Pulten.  Monolog  (ri- 
mede 4  og  5  fods  Jamber):  Værket  er  fuldendt,  der  saalænge 
har  beskjæftiget  hans  Phantasi  —  Forfatterfølelsen  typisk 
givet  (Erindringer  og  Stemninger,  som  knytte  sig  til  Arbei- 
det,  Glæde  over  at  være  naaet  saa  vidt.  Sorg  over  at  det 
Udførte  ikke  i  sine  klare  Former  har  naaet  det  Udkastedes 
Storhed  etc).  Kun  een  Ting  mangler:  han  savner  et  forbin- 
dende Led  mellem  Drama  og  Tilskuer,  en  Art  Chorus  eller 
Proiogus,  som  helst  baade  skulde  høre  med  i  Handlingen  og 
staa  udenfor  den  og  alle  enkelte  Tider  —  en  saadan  Person 
søger  han  endnu  forgjæves.  Det  banker  paa  Døren;  Digte- 
ren, ærgerlig  over  at  blive  forstyrret,  svarer  ikke.  Ahasve- 
Rus  træder  ind  som  Reporter,  i  Spadserepels  og  med  Pelshue. 
Reporteren  glæder  sig  over  at  have  faaet  et  Indblik  i  Dig- 
terens Milieu  —  vil  notere  Inventaret.  D.  Det  vil  snart  være 
gjort.  A.  Vel  sandt,  Meublementet  er  ikke  stort,  men  rig- 
holdigt: der  paa  Pulten  ser  jeg  et  nyskabt  Værk;  tør  jeg 


JUDAS  —  SKITSE  59 


spørge,  hvad  det  indeholder.  D.  Et  Passionsdrama,  Judas. 
A.  Høist  interessant!  Fade  Bemærkninger:  sikkert  saare 
korrekt  i  Costume  og  Lokalfarve.  D.  Intet  mindre:  spiller  i 
en  middelalderlig  By.  A.  finder  dette  Træk  overordentlig 
originalt,  men  frygter  at  det  skal  svække  Illusionen.  D.  for- 
klarer sin  Hensigt,  at  afklæde  Emnet  alt  Stofligt,  løfte  det  ud 
af  Tid  og  Rum  og  gjøre  det  til  en  symbolsk  Handling.  Judas  videre  skal  Digte- 
er  Mennesket  overhovedet  (Mottoet  af  Bach's  Matthæuspas-  rens  Udvikling  neppe 
sion-Choralen:  „Ich  bin's"),  der  forraader  sit  Ideal,  fordi  det  bryder  ^^"^^^^  "" 
er  ham  for  høit  og  han  ikke  forstaar  det,  men  netop,  fordi 
det  er  saa  høit,  tillige  kan  frelses  af  det.  A.  Denne  Tanke 
er  Digterens  bekjendte  Dybsindighed  fuldkommen  værdig! 
—  søger  at  slippe  bort.  D.  har  endnu  langtfra  gjort  ham 
tilstrækkelig  bekjendt  med  sit  Værk,  A.  vil  ikke  længer  for- 
styrre! D.  nøder  ham  og  aabner  Døren  tilvenstre,  hvor  en 
lille  Trappe  fører  ned  til  hans  Atelier.  Her  har  han  skitseret 
Sceneriet  til  Hovedoptrinene,  Betragtningen  af  disse  Male- 
rier vil  gjøre  det  Hele  anskueligt.  A.  falder  i  skrømtet  Be- 
undring over  Digterens  Mangesidighed,  der  minder  om  Re- 
naissancetiden  og  gaar  ned  i  Atelieret.  — 

Digteren  (ene).  Heureka!  Gjennem  den  moderne  Maske 
har  han  kjendt  den  ægte  Ahasverus;  han  skal  ikke  slippe 
saa  let,  som  han  er  kommen!  Grundig  indført  og  inde- 
spærret i  Værket  skal  han  være  dets  Prologus  og  Cho- 
rus.  Heltens  og  tillige  Tilskuerens  Samtidige.  Nu  rask  til 
Arbeidet!  Og  han  tænder  en  kort  Pibe,  hvis  Røg  breder 
sig  i  Rummet.  A.  stikker  Hovedet  op  og  vil  slippe  bort  med 
nogle  Complimenter.  D.  vil  nu  først  ret  forklare  ham  Alt  og 
skubber  ham,  overstrømmende  venlig,  ned  i  Atelieret.  Døren 
bliver  staaende  aaben.  Tobaksrøgen  bliver  til  tæt  Taage  for- 
øget af  den,  der  trænger  op  fra  Atelieret;  Lampen  bliver  en 
mat  lysende  Plet  —  dunkelt  skimtes  Pulten  som  en  Skygge. 
Fra  Atelieret  høres  Digterens  Stemme,  der  skildrer  Sky- 
dekorationen med  Himmeltrappen  og  Moses  og  Elias  paa 
deres   Throner  foran   Regnbueporten  som  Dørvogter-Statuer 

ved  et  Palads.  A.  finder  Moses  Stilling  mindende  om  Michel 
Angelos  Dag.  — 

Stemmerne  dø  hen.  Lyset  bliver  stærkere,  til  det  ses  at 
udgaa  fra  en  svævende  Due  over  Korset  (hvor  før  Pul- 
ten med  Manuser,  var)  paa  hvis  Tværbjælke  en  opslaaet 
Bog  med  A  og  2.  Sagte  Musik,  til  hvilken  Duen  melodra- 
matisk: 

Som  Lampen  over  en  Bog,  der  er  skrevet  af  Menneskehaand, 
saaledes  over  Skabningens  Bog  den  hellige  Aand, 
belysende  Almagtens  Tegn  paa  selvbevægede  Blade:  — 
men  Korset,  Lidelsens  Instrument,  er  Verdensbogens  hellige 

Stade. 

Glandsen  tager  til;  solbelyste  Skyer  udslette  Billedet. 
Regnbuen  hvælver  sig  til  en  Port  —  Solstraaler  bygge  en 
bred  Trappe,  hvis  øverste  Trin  (under  Regnbuen)  forsvinde 
2.  Himmel,  i  blændende  Glands.  Skymasserne  rulle  sig  sammen  til 
begge  Sider  i  Forgrunden;  tilvenstre  Moses,  hvilende  paa 
en  Klippetop,  indleiret  i  Skyer,  med  Lovens  Tavler  paa  sit 
Knæ;  tilhøire  Elias  i  sin  Vogn,  der  synes  kjørt  fast  i  Skyer, 
med  en  Bogrulle  glidende  ned  fra  sit  Skjød.  — 

Imidlertid  Forvandlingsmusik,  hvortil  snart  et  Kor  af  Se- 
rafer slutter  sig,  mindre  af  religieus  end  af  kosmisk  Natur 
(plein  ciel)  —  Seraferne  opfattede  som  Stjerneaander —  Sam- 
menhæng mellem  Lovgiveren  Moses  og  den  kosmiske  Or- 
den. Han  sammenligner  denne  Hymne  med  en  rolig  flydende 
Strøm,  ved  hvis  Bred  han  hviler.  Elias  gjør  ham  opmærk- 
som paa  Cherubernes  Kor,  der  kommer  fra  oven  som  et 
Vandfald,  der  fra  himmelhøie  Bjerge  styrter  sig  ned  i  hin 
stille  Strøm,  overdøvende  dens  rolige  Rislen  —  i  Samklang 
med  hans  egen  profetiske  Natur  (voldsommere,  lidenskabe- 
ligere, personligere,  Cheruberne  som  Jehovas  Bærere  — 
heri  ligger  ogsaa  det  rythmiske  Forhold  mellem  de  to  Kor), 
Cherubkoret  stiger  til  en  Hilsen  til  Guds  Sendebud,  Englen, 
der  nu  viser  sig  øverst  paa  Straaletrappen. 

Moses  og  Elias  hilse  Englen  og  spørge,  hvorhen  hans 
Vei  gaar.  Engl.  sendes  af  Gud  til  Jerusalem,  for  at  med- 
virke ved  Forløsningsværket,  der  nu  skal  foregaa.  Moses 
synes,  at  det  kun  er  faa  Øieblikke  (Serafstrofer)  siden  at 
Englen  kom  ned  ad  Himmeltrappen  for  at  bringe  Maria 
Forkyndelsen.  Disse  Øieblikke,  siger  Englen,  rummer  Me- 
sias'  Liv  og  Virksomhed.  Begeistret  Udbrud  af  Elias. 
Englen  giver  et  kort  Billede  af  Frelserens  Liv  og  forud- 
siger Forsoningsdøden,  det  store  Offer  paa  Golgatha.  Moses 
oprøres  paa  det  vantro  Israel,  Elias  minder  om  alle  Pro- 
feternes Skjæbne.  De  byde  Englen  Farvel.  (Høi-pathetisk 
Stil,  —  5  f.  Jamber.) 

Opadstormende  Skyer  tilhylle  Scenen;  kun  Englens  Skik- 
kelse er  synlig,  baaren  af  en  flad,  solhvid  Sky.  Klokkeklang. 
Fra  neden  stikker  det  gjennembrudte  Spir  af  et  gothisk 
Domkirketaarn  op.  Smaaengle  med  brogede  Vinger  flagre 
derom  som  Spurve  eller  sidde  paa  dets  Rosetter.  Kvidder- 
agtigt Kor  (Luftstemning  i  Modsætning  til  Ætherstemningen). 
Kort  scherzoagtig  Scene,  idet  de  hilse  deres  store  Broder, 
som  skal  besøge  Jorden  ad  dens  Forbindelsesvei  med  Him- 
len. Smaaenglene  løfte  en  af  Jernstængerne  ud.  Englen  gaar 
ind  i  Spiret  og  stiger  ned  i  Taarnet. 

Atter  Skyer  og  Taage.  Orgelklang.  Portalen  af  en  gothisk 
Kirke  skimtes  et  Øieblik.  —  Trærødder,  Stenmasser  —  en  Hule 
aabner  sig.  Man  er  i  Limbus.  Adam  og  Eva  under  Kund-  j.  Helvede. 
skabets  Træ  med  Slangen  i  Grenene  (tilvenstre);  tilhøire  paa 
en  Klippesten  under  et  Palmetræ  og  over  en  Kildebrønd 
Johannes  Døberen.  Samtale  om  Messias,  om  hvis  Daab  Jo- 
hannes beretter.  Adams  Haab,  at  Syndefaldets  Dødsfrugt  i 
den  nye  Adams  Haand  vil  blive  til  Livsens  Brød,  og  Guds 
retfærdige  Vrede  aflade.  Eva  lovpriser  Maria,  Moderen  til 
den  skyldfri  Ene,  der  vil  forløse  den  syndefulde  Slægt,  som 
hun  er  Moder  til.  Forjættelsen,  at  hans  Fod  skal  knuse 
Slangens  Hoved.  Slangen  glæder  sig  over  at  den  i  alt  Fald 
skal  saare  hans  Hæl  og  hilser  en  Djævel,  der  stiger  op 
fra    Helvede   yderst   tilhøire,   hvor   Hulen   sænker  sig   i    et 

svovllysende  Svælg.  Djævlen  er  frøagtig-grøn  med  Flagermus- 
Vinger.  Adam  hilser  ham  forbandende  og  spørger,  hvad 
Ondt  han  har  for.  —  Djævlen  kommer  fra  Pandæmonion, 
hvor  alle  Dæmonerne  have  holdt  Raad.  Han  er  udsendt  til 
Jerusalem  for  at  virke  til  Jesu  Undergang,  thi  dennes  Virk- 
somhed truede  Satans  Magt.  Johannes  spaar  ham,  at  han 
ikke  vil  have  bedre  Held  med  sig,  end  da  han  fristede  Jesus 
i  Ørkenen,  og  Eva  minder  ham  om,  hvor  tillidsfuld  han 
den  Gang  steg  op  og  hvor  skuffet  han  vendte  tilbage.  Men 
Djævlen  svarer  triumferende,  at  det  vil  lykkes  bedre:  Hel- 
lig ei  Messias  vel,  og  Fristelser  kan  han  modstaa;  men  han 
er  dum  som  alle  Hellige  og  uden  Menneskekundskab.  Saa- 
ledes  har  han  i  sin  snevreste  Discipelkreds  en  Mand,  Judas 
kaldet,  der  hjemsøges  af  Skrupler  og  Tvivl,  en  ægte  Evasøn, 
fuld  af  kjødeligt  Begjær  og  verdslige  Tanker  (hvorfra  kjen- 
der  Djævlen  ham?  et  eller  andet  Motiv  maa  opfindes  i  Til- 
slutning til  et  nytestamentligt  Træk  eller  mulig  en  Legende 

—  en  Afdød,  der  er  faret  til  Helvede,  har  fortalt  om  Judas). 
Han  skal  være  den  Løftestang,  som  den  djævelske  Kraft  vil 
virke  paa  for  at  vælte  Frelserværkets  Hovedhjørnesten:  Ju- 
das skal  bringes  til  at  forraade  Christus.  Eva  ser  deri  Gjen- 
tagelsen  af  Abels  Mord  ved  Kain  og  forbander  sit  Syndefald 

—  fortvivlet  over  stedse  at  bringe  Offer  og  Morder  til  Ver- 
den —  ogsaa  dette  Par  er  jo  hendes  Sønner.  Johannes 
trøster  hende  og  forudsiger  Djævlen,  at  om  ogsaa  hans  0de- 
læggelsesplan  lykkes,  vil  han  derved  kun  som  et  blindt 
Værktøi  tjene  Guds  Frelsesorden,  som  han  ikke  fatter,  og 
undergrave  sig  selv.  Djævlen  tilraaber  dem  et  spottende 
Farvel. 

Klippemasser  sænke  sig  og  skjule  Lirabus;  Djævlens 
Skikkelse  stadig  synlig  mellem  dem.  Fra  oven  kommer  til- 
venstre  en  forfalden  Stentrappe  ned.  Smaadjævle  spille 
Kegler  tæt  ved  den;  har  i  en  aaben  Grav  fundet  Hovedet 
af  en  Bisp,  en  prægtig  Kugle  til  deres  Knokkelkegler.  Rin- 
gende Larm  fra  oven  som  af  klingrende  Penge  (fra  Vexele- 
rerne  og  Kjøbmændene  i  Kirkens  Forhal,  som  Trappen  fører 

op  til)  —  det  er  deres  kjæreste  Musik.  Burlesk  genreagtig 
Scene  mellem  dem  og  den  store  Djævel;  han  slaar  alle  ni 
(eller  8  om  Kongen).  Det  varsler  godt  Held  for  hans  Fart; 
—  men  Hovedet  faar  et  Skaar,  og  Smaadjævlene  tude.  Han 
lover  dem  til  Løn  at  de  skal  faa  Lov  at  slæbe  Verdens 
største  Synder  til  det  dybeste  Helvede  og  dukke  ham  i 
Svovlpølen.  De  glæde  sig  uhyre  til  denne  Leg  og  begynde 
at  spille  „Pind"  med  Knoglerne.  Djævlen  stiger  op  ad  Trap- 
pen, der  skjules  af  Murværk  og  Kryptpiller  —  indtil  disse 
give  Plads  for  den  staaende  Scene. 

Denne  forestiller  Torvet  i  en  middelalderlig  tydsk  By  (Je-  Scenarium Tragoedi« 
rusalem).  Den  forreste  Forgrund  er  fri;  derfra  fører  et  Par 
Trin  op  til  Kirkens  Forhal  —  hvis  Facade  foroven  lukker 
Scenen;  Forhallen  indtager  næsten  hele  Scenens  Bredde. 
Paa  Gulvet  Gravplader.  Tilhoire  Opgang  til  Taarnet,  tilven- 
stre  Nedgang  til  Kr^'pten;  rig  gothisk  Architektur.  Tilhøire 
for  Kirken  fremspringende  Hjørne  af  Pilatus'  Palai  med 
Balkon  (paa  hvilken  senere  Ecce  /zomo-Scenen  foregaar). 
Indgangen  forrest  —  Landsknægte  (o:  romerske  Soldater) 
paa  Vagt.  Tilvenstre  for  Kirken  Gitterport  af  Smedejern  til 
Kaiphas'  Palai,  hvis  Facade  ses  skraat  (ligesom  Pilatus'  for- 
nem Renaissance)  med  Søileloggia  aaben  til  en  Hal  i  det 
øvre  Stokværk  (her  Christi  Forhør);  mellem  Fasaden  og 
Gitterporten  en  liden  Gaard  (deri  Peters  Fornægtelse).  I  For- 
grunden tilvenstre,  just  hvor  i  det  første  Sceneri  Atelier- 
døren var,  ligger  klinet  op  til  Palaiet  Ahasverus'  Bod  med 
Skilt  og  Udhængsstøvle. 

Kirkeforhallen  er  til  begge  Sider  fuld  af  Vexellerer,  Lyse- 
sælgere, Bønnebogs-  og  Reliqviehandlere  og  Afladskræm- 
mere,  der  have  deres  Boder  dér.  Man  ser  Kirken  i  hele 
Skibets  Længde  op  til  Alteret,  der  straaler  af  Lys  og  Guld- 
sager. Bisp  og  Præster  i  fuldt  Ornat  —  Menigheden  i  Side- 
skibene. —  Formiddag. 

Ahasverus  kommer  ud  fra  sin  Bod.  (Længere  Skjæg  end 
i  1ste  Scene,  Pelshue  og  pelsbesat  Kofte  af  middelalderligt 
Snit.) 


Tragocdia. 

Prologus  (Tragoediae) 
—  Proscenium  — 

Er  kommen  sent  op,  har  sovet  tungt  og  haft  en  sælsom 
Drøm:  at  han  vandrede  gjennem  alle  Lande,  saae  Riger  op- 
staa  og  forgaa,  Sæder  vexle.  Kort  Oversigt  over  Verdens- 
historien; Pavedømme,  Korstog,  Reformation,  Inqvisition, 
protestantiske  Kampe,  Religionskrige.  Alt  skete  i  Navn  af 
denne  Jesus  fra  Nazareth,  som  —  det  husker  han  —  just 
idag  vil  holde  sit  Indtog  i  Jerusalem;  derfor  er  Gaderne  saa 
tomme:  Alt  hvad  der  ikke  er  i  Kirke  er  strømmet  ud  for  at 
se  Profeten.  Mange  Folk  løbe  jo  efter  det  Ny;  ogsaa  paa 
hans  gamle  Ven  Judas  har  denne  Prædikant  fordreiet  Ho- 
vedel, saa  han  trækker  om  i  hans  Følge.  Men  hvad  ham 
selv  angaar,  vil  han  holde  sig  til  det  Givne:  — 

Mit  Valgsprog  er:  „Skomager  bliv  ved  din  Læst 
og  stræk  dit  Læder  Kirken  næst." 
Barfodet  løber  Profet  om  Lande, 
en  bedre  Kunde  er  Degn  og  Præst. 


Første  Optrin. 

a.  (Mellemgrund). 


b.  Baggrund. 

c.  a.  Forgrund 

tilhøire. 


Han  gaar  ind  i  Kirken  og  kjøber  i  Forhallen  et 
Alterlys. 

Samtidig  aabnes  Døren,  der  (tilhøire)  fører  op  i  Taarnet 
og  en  Kirkebetjent  kommer  ned  derfra  fulgt  af  en  Rei- 
sende og  af  Englen  (lignende  abstrakt  Dragt  som  Christus 
og  Apostlene,  omtrent  den  samme  som  i  Himmelscenen, 
men  uden  dens  Glands).  Betjenten  undres,  da  han  jo  ikke 
har  ført  Englen  derop;  denne  stiller  ham  tilfreds  med  ven- 
lige Ord.  Vexler  et  Par  Ord  med  Ahasverus  [om  Kjøbmæn- 
dene  i  Herrens  Hus?]  der  gaar  ind  i  Kirken.  Betjenten 
fører  den  Fremmede  ned  i  Kryptkirken  for  dér  at  bese  de 
Helliges  Grave;  Englen  kommer  frem  i  Forgrunden,  apo- 
stroferer Kirken  med  dens  verdslige  Væsen;  samtidig 
Orjrel  og  Korsang  [latinsk  (?)  Hymne  —  Ox^dene  skal  ikke 
virke]. 

Paa  Balkonen  af  Pilatus'  Palai  kommer  Pilatus' 
Hustru  (med  Damer)  frem,  nysgjerrig  efter  at  se  den 
jødiske  Profet.  Pilatus  selv  betænkelig,  hvorvidt  det  søm- 

mer  sig,  at  Proconsulen  overværer  det.  Hun  formaar  ham 
til  at  blive:  —  det  er  godt,  at  den  høieste  Øvrighedsperson 
selv  overbeviser  sig  om,  at  der  intet  Oprørsk  og  mod  Cæsar 
Fjendtligt  er  i  denne  Bevægelse.  Ogsaa  Loggiaen  af  Kai- 
phas'  Palai  fyldes  med  Tilskuere. 

1  Kirkeforhallen  tilvenstre  kommer  Betjenten  op  fra 
Kryptkirken  med  den  Reisende.  Da  han  vil  lukke  Dø- 
ren, smutter  Djævlen  ud  (i  grøn,  tætsluttende  Renaissance- 
dragt  med  mørkegraa  Kappe,  mindende  om  Flagermus- 
vingerne), —  „den  grønne  Junker"*).  Dette  er  Betjenten 
for  meget,  han  bliver  grov;  men  Junkeren  giver  ham  en 
Guldmønt,  hvilket  beroliger  ham.  Han  vil  vise  dem  det 
Indre  og  Høialteret:  den  Reisende  frygter  at  forstyrre 
Gudstjenesten  —  Junkeren  forsikrer,  at  han  kjender  Kir- 
ken ud  og  ind  som  sit  eget  Hus.  Betj.  og  D.  Reis.  ind  i 
Kirken.  Kjøbmændene  faldbyde  deres  Varer,  og  navnlig 
skrige  Afladskræmmerne  øredøvende.  Junkeren  prutter  med 
dem  og  kjøber  endelig  et  meget  dyrt  Afladsbrev  med  Ypper- 
stepræstens Haand  og  Segl,  der  ogsaa  dispenserer  for  frem- 
tidige Synder  indtil  Maanedens  Udgang. 

Mængden  (fra  høire)  med  Palmegrene,  bredende  Klæ- 
der paa  Veien,  Hosiana-Raab.  Christus  paa  Æslet,  fulgt  af 
Disciplene.  Stemmen  fra  Himlen  (Johannes  12;  Ordene 
„da  denne  Verdens  Fyrste  skal  kastes  ud"  —  henvendt  til 
den  grønne  Junker).  Meningsstrid:  —  Torden,  eller  en  Engel, 
der  har  talt  med  ham?  (Englen  staar  paa  Kirketrappen  og 
formodes  at  være  den  Talende.)  Judas,  der  er  bleven  skilt 
fra  de  andre  Disciple,  i  Forgrunden,  kommer  i  Samtale  med 
Junkeren  og  med  Ahasverus  (om  hin  Røst).  Junkeren 
mistænkeliggjør  Englen  for  at  være  en  Bugtaler,  underkjøbt 
af  Jesus.  Judas  siger  imod,  men  der  er  vakt  Tvivl  hos  ham. 
De  leie  sig  begge  ind  hos  Ahasverus. 

Maria  Magdalene  (forhenværende  Hex  og  i  denne 
Egenskab  Junkerens  Elskerinde)  advarer  Judas  mod  Junke- 
ren. Judas  gaar  ind  i  Ahasverus'  Bod  —  Junkeren  kom- 

*)  Under  denne  Betegnelse  stod  Djævlen  i  Elskovsforhold  til  Hexene. 
Villaen  ved  Havet  —  Judas  5 


c.  p.  Forgrund 
tilvenstre. 

d.a,.  Mellemgrund. 


d.  3-  Baggrund, 
d.y.  Mellemgrund. 


Andet  Optrin. 

Forgrund  —  Mellem- 
grund —  Proscenium. 


Proscenium. 


Tredie  Optrin. 

(Proscenium.) 

Fjerde  Optrin. 

a.  Mellemgrund. 

b.  Proscenium 
{tilvenstre). 

c.  Forgrund  (tilhøire). 


d.  Forgrunditilvenstre) 

e.  Proscenium 

(tilhøire). 
Femte  Optrin. 

a.  Forgrund. 

b.  Proscenium. 


Sjette  Optrin. 


mer,  sammen  med  Salome,  Pige  hos  Kaiphas  (endnu  Hex). 
Sammenstød  med  Magdalene.  Denne  gaar  bort.  Junkeren 
sætter  Salome  ud  paa  Judas.  Denne  skal  fra  alle  Sider  hildes 
i  Syndens  Garn  for  at  bringes  til  Fald. 

Christus  kommer  med  Disciplene  —  Menigheden  for- 
lader Kirken  —  Kræmmerne  i  Forhallen  høirøstede.  Chri- 
stus driver  dem  ud.  Judas  træder  ud  med  Ahasverus  og 
er  Vidne  dertil  —  i  Tvivl  om  hvorvidt  Mesteren  ikke  gaar 
for  vidt.  PiLATUs  paa  Balkonen  betænkelig*)  —  hans  Hu- 
stru, ringeagtende  Jøderne  og  deres  Væsen,  er  for  Chri- 
stus. Sammenstød  mellem  Christus  og  Pharisæerne. 
Mængden  tager  Parti  for  og  imod.  Nikodemus  og  Joseph 
FRA  Arimathæa  Sympatiserende  med  Jesus  men  bundne  af 
Menneskefrygt.  Englen  søger  at  indgive  dem  Mod. 

Christus  befaler  sine  Disciple  at  berede  Nadveren. 
Judas  har  den  fælles  Pung:  derfor  træder  nu  Jesus  hen 
til  ham  med  Peter  og  Johannes.  Judas  klager  over  det 
Meget,  der  gaar  med  —  minder  om  den  kostbare  Salve,  som 
Maria  ødslede  paa  Jesus  og  som  man  kunde  have  solgt,  saa 
at  det  var  kommet  dem  alle  til  Gode.  Jesus  irettesætter 
ham;  Petrus  og  Johannes  modtage  Penge  og  gaa  for  at 
anordne  Nadveren.  Jesus  advarer  Judas  mod  Tvivl  og  onde 
Tanker,  som  han  ser  er  oppe  i  ham.  Judas'  kjødelige  Mes- 
siasforestillinger ytre  sig.  Han  har  tænkt  sig  Indtoget  i  Je- 
rusalem anderledes,  som  en  triumferende  Seierherres.  Op- 
fordrer veltalende  Jesus  til  at  handle:  kalde  de  himmelske 
Hærskarer  og  optræde  som  Jødernes  Konge,  der  afkaster  det 
forsmædelige  romerske  Aag.  (Ved  Synet  af  Pilatus  har  pa- 
triotiske Følelser  rørt  sig  hos  ham  og  er  komne  til  Udtalelse 
overfor  den  indifferente  Ahasverus.)  Ikke  med  Pharisæerne 
skal  han  kjæmpe,  men  med  de  fremmede  Magthavere.  Jesus 
svarer:  hans  Rige  er  ikke  af  denne  Verden.  Judas  forstaar 
ham  ikke  —  han  ser  deri  kun  Udflugter  —  fornyer  sin  Op- 
fordring og  afvises  strengt. 

Judas  ene  —  i  Tvivl,  men   under  fornyet   Indflydelse  af 

*)  Judas  patriotiske  Had  mod  Romerne,  vakt  ved  Synet  af  Pilatus. 

Mesterens  Personlighed.  Denne  vil  vel  kun  afvente  det  rette 
Tidspunkt.  Maatte  Modstanderne  selv  ved  Angreb  fremskynde 
dette! 

Junkeren  træder  hen  til  ham  i  Følge  med  Salome,  der 
snart  fjerner  sig.  Judas  indtagen  i  hende.  Junkeren  taler 
om  de  forelskede  Blikke,  hun  har  sendt  ham  —  opfordrer 
ham  til  at  vinde  hende.  Hos  Ahasverus  vil  han  have  Leilig- 
hed  til  at  træffe  hende,  da  hun  er  dennes  Søsterdatter  og 
desuden  tjener  hos  Kaiphas  ved  Siden  af.  Judas  tør  ikke: 
Jesu  Disciple  maa  intet  have  med  Kvinder  at  skaffe.  Jun- 
keren undres:  har  ikke  Jehova  selv  sagt,  at  det  ikke  er 
godt  for  Manden  at  være  ene,  har  han  ikke  indplantet  EI- 
skovsdriften  i  Mennesker  og  Dyr;  —  hvorledes  kan  da  nogen 
kalde  den  vanhellig?  Den,  der  gjordet,  kan  ingen  sand  Profet 
være.  Antyder  at  Mesteren  vel  selv  har  Samkvem  med  de 
Kvinder,  der  tilbede  ham,  navnlig  den  skjønne  Magdalene. 
Judas  afviser  forarget  denne  Beskyldning,  men  hans  kjøde- 
lige  Natur  oprører  sig  mod  den  christelige  Askese.  Han  vil 
ægte  Pigen  —  Ægteskabet  har  Jehova  velsignet,  om  end 
Jesus  synes  at  se  ned  paa  det.  Junkeren  bestyrker  ham 
deri.  Spørger  om  det  er  sandt,  at  Jesus  fordrer,  at  man  skal 
foragte  sin  Fader  og  Moder  og  holde  sig  til  ham  alene,  og 
at  han  har  forbudt  en  Yngling,  der  vilde  følge  ham,  først  at 
begrave  sin  Fader  —  oprøres  over  et  saadant  Tyranni,  der 
krænker  Naturens  helligste  Pligter  og  opfordrer  Judas  til  at 
gjøre  sig  fri  fra  Mesteren,  der  har  forstaaet  at  kue  og  magt- 
stjæle ham,  og  at  begynde  med  at  nyde  den  skjønne  Kvinde, 
som  Gud  har  skabt  for  ham.  Giver  Judas  en  Billet,  som 
han  skal  bringe  hende  og  derved  faa  hende  i  Tale.  Judas 
gaar  ind  i  Kaiphas'  Palais. 

Junkeren  ser  sin  Sag  i  bedste  Gænge.  I  Kirkefor-  syvende  Optrio. 
hallen  samles  Synedriet  (Skibet  skjules  af  Forhæng). 
Kaiphas  træder  ud  af  Palaiet,  Junkeren  gaar  hen  til 
ham  og  overrækker  ham  et  Anbefalingsbrev,  hvilket  han  (som 
man  maa  vide  fra  Scenen  i  Limbus)  har  faaet  af  en  Jerichauer 
Skriftklog,  der  lige   er   faret   til    Helvede.    Kaiphas   huld- 

5* 


a.  Proscenium. 

b.  Forgrund. 

c    Mgllemgrund. 


d.  Proscenium. 

NB.  Syvende  og  ot- 
tende Optrin  kunne 
forenes  paa  følgende 
Basis : 

Saasnart  Kaiphas 
og  Junker  ere  traadt 
ind  i  Kirkeforhallen,  og 
SynedrietsForhand- 
ling  begynder,  kom- 
mer Judas  og  Salo- 
me frem  i  Prosceniet. 
Under  deres  Scene  ses 
Synedrie  -  Forhandlin- 
gen mimisk. 

Saasnart  Pigen  er 
smuttet  ind ,  høres 
fra  Kirkehallen  Slut- 
ningen af  Junkerens 
Tale  (Judas  er  fulgt 
efter  Salome  for  at 
holde  paa  hende  —  ind 
i   Kaiphas'  Gaard). 

UnderJUDAS  Mono- 
log ser  man  mimisk 
Synedriets  Sam- 
stemning med  Junke- 
ren. Forsamlingen  op- 
løser sig,  og  Synedriets 
Udsending  gaar  di- 
rekte til  Judas,  som 
Junkeren  har  udpeget. 

Ottende  Optrin. 

Proscenium. 


salig.  Junkeren  taler  om  denne  falske  Profet,  der  har  saa 
sørgeligt  stort  Anhang.  Kaiphas  tager  ham  med  i  Forsam- 
lingen. Forskjellige  Forslag.  —  Paa  Junkerens  Raad  besluttes 
at  lokke  Judas  til  at  forraade  Christus  og  saaledes  tage  denne 
til  Fange  i  Stilhed  uden  Opløb,  hvoraf  Romerne  kunde  tage 
Paaskud  til  at  blande  sig  i  Sagen. 

Judas  træder  med  Salome  ud  fra  Ahasverus  Bod.  Hun 
ler  fordi  han  troer,  hun  er  saa  dum  at  ville  gifte  sig  med 
saadan  en  Landstryger.  Men  hun  synes  godt  om  ham  og  har 
ondt  af  ham,  at  han  skal  trække  om  med  Asketen  og  ingen 
Glæde  nyde.  Derfor  vilde  hun  ogsaa  nok  unde  ham  sin 
Gunst,  om  hun  vidste,  at  han  ret  elskede  hende.  Han  for- 
sikrer det  dyrt  og  helligt.  Det  kan  enhver  sige,  mener  hun, 
men  man  maa  vise  det  ved  skjønne,  gyldne  Gaver.  Han  be- 
klager sin  Fattigdom.  Hvis  det  er  sandt,  at  hans  Mester  gjør 
saa  store  Mirakler,  siger  hun,  saa  maatte  han  jo  kunne 
gjøre  Jord  til  Guld  og  Stene  til  Ædelstene;  det  skulde  han 
lære  sine  Disciple.  Hun  er  ham  huld  og  god,  men  han  maa 
se  sig  om;  man  vinder  ikke  hendes  Kjærlighed  for  intet 
eller  ved  glatte  Ord.  Og  hun  smutter  fra  ham. 

Judas  endnu  mere  opsat  end  før  paa  at  vinde  hende  og 
lære  Kjærlighedens  Lyst  at  kjende,  skammer  sig  over  sin 
Fattigdom  og  Afmagt.  Grubler  over,  hvor  ganske  anderledes 
Jesu  Disciple  vilde  være  stillede,  naar  Mesteren  grundede 
det  himmelske  Rige  paa  Jorden  og  gjorde  sig  til  Jødernes 
Konge.  Utaalmodig  Harme. 

I  denne  Sindsstemning  træffer  ham  Synedriets  Udsen- 
ding. Denne  begynder  med,  at  Ypperstepræsten  og  Raadet 
have  hørt  om  ham,  Judas,  at  han,  skjøndt  i  Jesu  Følge,  var 
en  trofast  Lovens  Tjener  og  ikke  billigede  alle  Mesterens 
Vildfarelser.  At  disse  nu  virkelig  gik  saa  vidt,  at  der  maatte 
skrides  ind  imod  ham,  da  Romerne  ellers  vilde  benytte 
denne  Bevægelse  som  Paaskud  til  ganske  at  underkue  Jø- 
derne og  berøve  dem  deres  Rettigheder.  Judas'  Fædrelands- 
sind  er  Raadet  bekjendt.  Det  venter  derfor,  at  han  vil  lade 
det  vide,  hvor  Jesus  om  Natten  er  at  finde,  at  det  kan  lade 

ham  tage  til  Fange  i  al  Stilhed,  uden  Blodsudgydelse.  Der- 
ved vil  han  gjøre  sig  høist  fortjent  og  blive  rigt  belønnet. 
Vægrer  han  sig,  vil  han  blive  ansvarlig  for  voldsomme  For- 
holdsregler og  for  alle  Onder,  som  kunde  flyde  deraf.  Judas 
i  hele  denne  Scene  vaklende  og  svag.  Udsendingen  for- 
lader ham  for  at  han  kan  overveie  Sagen  —  frister  og  truer 
ham. 

Judas  i  Afgjørelsesøieblikket  (ene).  Vil  han  ikke 
ved  at  overgive  Jesus  i  deres  Hænder  tvinge  denne  til  at 
vise  sig  i  sin  Magt,  kalde  Engle-Legionerne  til  Hjelp  og  op- 
rette det  hellige  Rige?  Kan  Jesus  ikke  saaledes  værge  sig, 
da  maa  han  være  en  falsk  Profet,  og  han  (Judas)  har  da  kun 
opfyldt  sin  Pligt  ved  at  overgive  ham  til  Øvrigheden.  Og  dog 
siger  hans  Samvittighed,  at  han  handler  slet  .... 

Junkeren  kommer.  Ser  at  Judas  pønser  paa  svare  Ting. 
Vil  af  Godhed  for  ham  for  en  ringe  Sum  overlade  ham  det 
dyrt  kjøbte  Afladsbrev  —  han  vil  sikkert  faa  Brug  for  det. 
Judas  forfærdet  over  at  det  brødefulde  Forsæt  allerede  staar 
skrevet  paa  hans  Pande  som  et  Kainsmærke:  føler  derved 
Handlingens  Uundgaaelighed.  Kjøber  Brevet  med  Penge  fra 
den  fælles  Kasse.  Kalder  Pigen,  som  han  ser  ved  Gitter- 
porten. Lover  hende  Guld,  naar  hun  vil  modtage  ham  om 
Natten,  og  lader  hende  melde  til  sin  Herre  Kaiphas,  at 
han  gaar  ind  paa  Raadets  Forslag  og  vil  indfinde  sig  i  Mørk- 
ningen. 

Skriftkloge  samle  sig  (a)  for  at  fange  Jesus  med  spids- 
findige Spørgsmaal.  Jesus  kommer  med  Disciplene  (b), 
som  Judas  slutter  sig  til,  dog  holdende  sig  lidt  borte  (for- 
rest). Skattens  Mynt.  Judas  (c)  forarges  over  Jesu  Indiffe- 
rentisme. Jesus  advarer  mod  de  Skriftkloge,  gaar  med  Di- 
sciplene til  Nadveren. 

De  Skriftkloge  skuffede  over  ikke  at  have  fundet  Vid- 
nesbyrd mod  ham  eller  fanget  ham.  Kaiphas  kommer  ud 
—  har  fra  Palaiet  set  deres  Underholdning  med  Jesus  og 
spørger  om  Udfaldet.  De  bekjende,  at  den  er  mislykket.  Be- 
slutte at  kjøbe  falske  Vidner.    Kaiphas  fortæller,  at  en  af 


Niende  Optrin. 

a.  Mellemgrund. 

b.  Forgrund. 

c.  Proscenium. 

Disciplene  har  lovet  at  overgive  Mesteren.  Lader  Malcus 
banke  paa  hos  Ahasverus  og  Junkeren  kalde  ud.  Anmoder 
denne  om  at  tage  Overbefalingen  over  Vagten,  hvad  han  be- 
æret modtager.  Anbefaler  særlig  Malcus  til  Junkerens  Om- 
sorg. De  gaa  ind  i  Palaiet  for  at  gjøre  Alt  rede. 

Tiende  Optrin.  Englen,  der  har  været  Vidne  til  Nadveren  og  Judas 
Forgrund.  Bortgang  og  nu  ser  Fjenderne  samle  sig  i  Paladsgaarden. 
Apostrophe  til  den  hellige  Nat,  endnu  helligere  end  den,  da  han 
bragte  Hyrderne  det  glade  Budskab  —  og  dog  saa  fuld  af 
Rædsel.  Ser  Forræderen  nærme  sig.  Hvor  gjerne  vilde  han 
tale  ham  til  Hjerte  —  men  han  tør  ikke  modarbeide  Him- 
lens Styrelse:  hvad  vilde  ogsaa  en  Engels  Røst  gavne  ham, 
der  har  haft  Frelserens  egne  Ord  bestandig  for  Øre  og  dog 
forhærdet  sig  imod  dem!  Ser  Frelseren  med  Discipelskaren 
begive  sig  til  Oiiebjerget  og  føler  sig  draget  til  Gethsemane, 
hvor  han  skal  bringe  Christus  den  sidste  himmelske  Styrk- 
ning  til  Martyriet.  —  Fjerner  sig  ad  et  Stræde. 

Ellevte  Optrin.  JuDAS  kommer  ind.  Føler  sig  gjennemskuet  af  Jesus  — 
Forgrund,  beundrer  og  elsker  ham  endnu  —  ser  Jesus  knælende  for 
sig  og  to  hans  Fødder  —  føler,  hvorledes  Jesus  er  beredt 
paa  Døden  —  og  han  skal  forraade  ham !  Gruer  for  sit  Fore- 
havende, tænker  paa  at  løbe  bort  —  og  veed  dog,  at  han  vil 
udføre  det.  Har  ikke  Mesteren  ligesom  selv  tildelt  ham  Rol- 
len? Jesus  veed  det,  som  om  det  alt  var  sket  —  det  profe- 
tiske Blik  ser  Begivenheden,  før  den  er  sket;  hvorledes 
skulde  det  altsaa  kunne  undgaa  at  ske?  Junkeren  kommer 
fra  Palaigaarden:  siger,  at  de  vente  ham,  og  at  han  maa 
skynde  sig;  det  er  paa  Tiden.  Mørket  er  faldet  paa.  Judas 
mander  sig  op.  Junkeren  giver  ham  en  Pung  med  tredive 
Sølvpenge  —  Pengebegjerligheden  lever  op  i  ham.  Malcus 
fører  Vagten  ud  af  Gaarden  (Fakler  og  Spyd).  Judas  siger, 
at  han  vil  føre  dem  til  Oliebjerget  og  aftaler  Tegnet  (Judas- 
kysset). De  fjerner  sig  ad  en  Gyde  tilhøire  langs  Kirken. 

Ahasverus  sætter  sig  paa  Stenbænken  udenfor  Huset 
for  at  nyde  Aftenkjølingen.  Vægteren  kommer  med  sin 
Lygte,  tuder  og  synger  sit  Vers  —   spørger  Ahasverus  om 


Tolvte  Optrin. 

a.  Proscenium. 

hvem  vel  den  Natteravn  er,  som  han  saa  tidt  har  mødt  om 
Aftenen  og  tidlig  om  Morgenen.  Ahasverus  charakteriserer 
Nikodemus  paa  sin  Vis.  Vægteren  gaar  videre,  og  Niko- 
DEMUS,  som  har  sat  Joseph  fra  Arimathæa  Stevne  her, 
kommer  i  Samtale  med  Ahasverus  (den  lidt  charakterløse 
Sværmer,  den  selvsikre  skeptiske  Prosaiker)  Joseph  kom- 
mer til.  Ahasverus  byder  Godnat*  og  vil  overlade  dem  til 
Stjernernes  Selskab,  medens  han  opsøger  sit  Leie. 

Joseph  ivrig  efter  at  træffe  Jesus,  som  Nikodemus  skal 
føre  ham  til,  nu  da  ingen  ser  det.  Nikodemus  har  erfaret, 
at  Jesus  vilde  gaa  til  Oliebjerget.  Joseph  febrilsk  ængstelig. 
NiKOD.  beroliger  ham,  taler  om  Profetens  venlige  Væsen; 
opdager  Englen,  der  er  kommen  ind,  og  foreslaar  at  bede 
denne  fromme  Mand,  der  har  talt  saa  opbyggelig  med  dem, 
om  at  følge  med  dem.  Englen  svarer,  at  han  kommer  just 
fra  Mesteren,  og  at  de  vil  gaa  forgjæves.  Deres  Kleinmodig- 
hed, der  kun  om  Natten  turde  vove  sig  til  den  Hellige,  har 
tøvet  for  længe.  Fra  nu  af  skal  Menneskene  ikke  længer 
forløses  ved  Jesu  Ord  men  ved  hans  Lidelse,  som  de  snart 
skulle  være  Vidner  til.  De  bede  om  at  maatte  følge  med 
ham  til  hans  Herberge  og  lære  af  hans  Tale.  Han  svarer, 
at  til  hans  Herberge  kunne  de  ikke  nu  følge  ham :  maatte 
de  engang  blive  istand  dertil!  Opfyldt  af  bange  Anelser  gaa 
Nikodemus  og  Joseph  bort. 

Englen  er  kommen  fra  Gethsemane;  mindes  Jesus  og 
hans  menneskelige  Angst,  mod  hvilken  han  har  styrket  ham. 
Jesus  er  nu  overgivet  i  de  Ugudeliges  Hænder.  Englens 
Hverv  er  endt;  han  maa  forlade  Jorden,  paa  hvilken  det 
Frygtelige  skal  foregaa,  og  stiger  op  i  Kirketaarnet  for  at  fare 
til  Himmels. 

PiLATUS  træder  ud  paa  sin  Balkon.  Ser  ud  over 
Byen,  som  Maanen  straaler  over.  Tænker  paa,  hvorledes  den 
nu  lyser  over  Bajæs  herlige  Kyst,  hvor  hans  søilesmykte 
Villa  skinner  marmorhvid  mellem  Pinjer  og  Cypresser  og 
speiler  sig  i  den  blanke  Havbugt.  Naar  skal  han  atter  hvile 
der  i  Fred?  —  hvorlænge  skal  han  være  fordømt  til  at  blive 


b.  Forgrund.  ' 
*?  Ahasverus  bør  ialt- 
fald  kun  gaa  etØie- 
blik  ind  men  være 
i  Forgrunden  med 
sit  Arbeide  under 
Slutningen  af  b., 
adskilleb.  ogc.  ved 
Monolog  (kort)  og 
maaske  ligesaa  c. 
og  d. ;  være  Vidne 
til  Jesu  Indførelse 
og  da  tale  med 
Judas. 

Tolvte  Optrin  skal 
give  Aften-  og  Natte- 
stemning i  alle  dens 
Nuancer. 


c.  Mellemgrund. 


d.  Forgrund  tilhøire. 

i  denne  smudsige  Afkrog  for  at  holde  Orden  paa  et  taabe- 
ligt  Folk,  der  gjør  ham  Livet  surt  med  theologiske  Stridig- 
heder? —  Hans  Hustru  kommer  ud  til  ham,  foruroliget  af 
en  Drøm,  at  han  dømte  Jesus  til  Døden  og  at  allehaande 
Ulykker  brød  ind  over  dem  —  advarer  ham.  Pilatus  ønsker 
selv  at  blive  udenfor  Sagen,  men  frygter  Jøderne,  som  have 
Indflydelse  i  Rom.  De  se  Vagten  nærme  sig  og  gaa  ind  i 
stor  Uro. 

Trettende  Optrin.  Jesus  føres  af  Vagten  over  Torvet  til  Kaiphas'  Palais. 
Judas  sniger  sig  efter  Toget  i  stor  Sjæleangst.  Jesu  Ord 
(„Forraader  Du  — ?")  Denne  har  ikke  kaldt  Englene  til  sit 
Forsvar  og  synes  dog  mere  ophøiet  end  nogensinde.  I  Gaar- 
den  tænder  Vagten  et  Baal:  i  den  oplyste  Loggiasal  ses 
Jesus  for  Kaiphas.  Petrus  og  Johannes  gaa  ind  i  Gaar- 
den.  Salome  beskylder  Petrus  ved  Gitterporten  for  at  høre^ 
til  Jesu  Disciple:  han  nægter.  Hun  gaar  ud  til  Judas. 
En  af  Vagten  mener  at  gjenkjende  Petrus  —  han  nægter 
atter.  —  Ypperstepræsten  sønderriver  sine  Klæder.  Ju- 
das vil  intet  vide  af  Salome.  Denne  beskylder,  idet  hun 
gaar  ind,  atter  Petrus,  som  forbander  sig  paa,  at  han 
ikke  kjender  „dette  Menneske"  —  Hanen  galer.  Chri- 
STUS,  der  føres  fra  Forhøret,  vender  sig  om  og  ser  paa  ham. 
Petrus  gaar  ud  og  græder  —  træffer  i  Forgrunden  Judas. 
Scene  mellem  de  to  —  Forræderen  og  Fornægteren,  medens 
Christus  midt  paa  Torvet  spottes  af  Vagten  (Junkeren, 
Malcus  [?]),  der  fører  ham  til  Pilatus'  Palai.  —  Petrus 
sniger  sig  bort.  Det  dages  —  Torvet  er  fuldt  af  Folk.  Ahas- 
verus  kommer  ud  og  spørger  Judas  hvad  der  er  paa  Færde. 
Gaar  ind  i  Pilatus'  Palai. 

Fjortende  Optrin.  PiLATUS  træder  ud  paa  Balkonen  og  spørger  Ypperste- 
præsterne (der  ei  tør  betræde  Paladset  for  Paaskens  Skyld 
—  Joh.  18,28  f.).  Judas'  voxende  Rædsel,  da  han  hører  at 
Ypperstepr.  ville  have  ham  dødsdømt.  Ahasverus  kom- 
mer og  beretter  kortelig  om  Forhøret*).  Junkeren  kommer; 
har  erfaret  at  Pilatus  vil  løslade  Jesus  paa  Grund  af  Festen 

*)  Jesu  Ord:  „Den,  der  overgiver  mig,  liar  større  Skyld  end  du." 

og  ophidser  Mængden  til  at  forlange  Barrabas  frigivet.  Pila- 
TUS  paa  Balkonen  retter  Spørgsmaalet.  De  raabe  „Barrabas" 
og  „korsfæst".  Voxende  Tumult.  Ecce  /jomo-Scene  (efter 
Johannes  med  Haandvaskning). 

Johannes  med  Maria,  Magdalene  og  Veronica  —  Femtende  Optrin 
erfare  Jesu  Dødsdom.  Korsbæringstoget  gaar  over  Tor- 
vet: ved  Ahasverus  Bod  synker  Jesus  under  Korset.  Ahas- 
VERUS  spotter  ham,  og  Jesus  siger,  at  han  skal  vandre  indtil 
Dagenes  Ende.  Trøster  de  jamrende  Kvinder  —  Veronicas 
Svededug.  Toget  gaar  videre. 

Judas  vover  ikke  at  følge.  Fortvivlende  Anger.  Vil  give  sextende  Optrin. 
Pengene  tilbage  til  Kaiphas  og  Præsterne,  der  i  Kirke- 
forhallen have  været  Vidne  til  Toget.  De  afvise  ham  —  han 
kaster  Pengene  i  Kirkehallen.  Sidste  Haab,  at  Jesus,  naar 
de  vil  nagle  ham  til  Korset  reiser  sig  i  sin  Messiasvælde. 
Gjør  han  ikke  dette,  da  har  han  været  en  falsk  Profet  og 
har  fortjent  Døden.  Men  ogsaa  denne  Betragtning  kan  ikke 
hjelpe  ham  mer  —  thi  han  føler,  at  han  dog  elsker  Jesus, 
og  det  forekommer  ham  nu,  at  han  heller  vilde  give  sit  Liv 
end  være  Skyld  i  hans  Død,  selv  om  han  efter  Loven  har 
fortjent  den.  Dette  ei  blot  monologisk  men  i  en  Samtale 
medAhasverus,  der  er  bleven  staaende  udenfor  sin  Bod,  un- 
derlig tilmode  over  Jesu  Blik  og  Ord,  som  han  dog  spotter 
over:  han  maa  sy  sig  et  Par  holdbare  Støvler,  hvis  han  virkelig 
skal  begive  sig  paa  en  saadan  Vandring!  Maa  dog  tænke  paa 
den  sælsomme  Drøm,  som  han  har  haft  den  foregaaende 
Nat  —  og  som  nu  har  faaet  en  saa  underlig  Bekræftelse. 
Judas  forfærdes,  da  han  hører  det,  men  fatter  ogsaa  Haab: 
at  Jesus,  naar  han  kunde  dømme  Spotteren  dertil,  er  den 
sande  Messias  og  vil  beseire  sine  Fjender.  Men  vil  han  da 
ikke  fordømme  Forræderen?  Dog  han  læser  Hjertets  inderste 
Tanker  og  vil  i  dem  finde  Noget,  der  undskylder  Forræderiet. 

PiLATUs  træder  ud  fra  sit  Palads.  Nikodemus  og  Joseph    syttende  Optrin. 
fra  Arimathæa  beder  ham  om  at  maatte  begrave  Jesu  Lig; 
han  tillader  det  gjerne.    Udsendinge  fra  Ypperstepræ- 
sterne komme  og  protestere  mod   Indskriften  „Rex  Judæ- 

Attende  Optrin. 


Nittende  Optrin. 

Mellemgrund. 


orum".  Afvises  haanlig.  Judas  udspørger  dem  og  erfarer,  at 
da  de  forlod  Golgatha,  havde  Bødlerne  just  bundet  Røverne 
paa  Korset  og  skulde  reise  dem.  Derefter  skulde  de  fast- 
nagle Jesus.  En  af  dem  gjenkjender  Judas,  og  de  vise  ham 
deres  Afsky. 

Judas  i  høieste  Angst  og  Forventning.  Nu  maa  Underet 
ske!  Har  han  ikke  i  Gethsemane  hørt  Jesus  sige  til  Petrus, 
at  han  kan  bede  Gud  sende  ham  en  Legion  Engle!  Han 
iler  ud  til  Golgatha. 

Mørket  sænker  sig.  Junkeren  triumferende:  har  set  Jesus 
paa  Korset.  Helvede  har  seiret!  Stiger  ned  i  Kryptkirken. 

Den  drukne  Vægter  kommer  ind  —  gnidende  sine  Øine 
—  undrer  sig  over,  at  det  allerede  igjen  er  Nat.  Tænder  sin 
Lygte.  Spørger  Soldaterne,  der  staa  paa  Vagt  ved  Pilatus' 
Palai,  hvor  sent  paa  Natten  det  vel  er.  De  svare  ham,  at 
det  er  midt  paa  Dagen,  men  at  det  pludselig  er  blevet  mørkt. 
Vægteren  skjelder  dem  ud  for  Drukkenbolte,  der  sove  paa 
deres  Post;  han  har  blot  villet  stille  dem  paa  Prøve,  vil  an- 
give dem  for  Landshøvdingen,  de  skal  for  Krigsretten.  Juge- 
rer Tiden:  intet  af  Dagslyset  mer,  Maanen  endnu  ikke  oppe, 
saapas  10.  Tuder,  synger  Ti-Verset  og  gaar. 

Judas  styrter  ind.  Hans  Fødder  kunne  ikke  bære  ham  til 
Golgatha.  Forfærdet  over  Mørket.  Vil  stige  op  i  Kirketaarnet, 
om  han  kan  se  Noget  derfra  —  der  synes  endnu  at  være 
en  Lysning  over  Golgatha.  Raaber  forgjæves  paa  Kirkebe- 
tjenten. Vil  selv  forsøge.  Da  han  kommer  til  Taarndøren 
springer  den  op:  Englen  staar  der  i  al  sin  Glands.  Han 
viger  tilbage  til  Krypten  og  vil  skjule  sig  der:  Kryptdøren 
springer  op  og  Djævlen  staar  der  (i  sin -oprindelige  Skik- 
kelse). Idet  Judas  kommer  forrest  i  Midten  af  Forhallen, 
Torden  og  Jordskjælv:  Bagmuren  af  Kirken  (bag  Alteret) 
styrter  ned,  saa  at  Alteret  staar  frit  mod  en  grel  Lysning  i 
Horizonten;  foroven  er  Himlen  kulsort.  Paa  denne  Lysning 
over  Alteret  tegner  sig  Golgatha  med  de  tre  Kors  —  Christi 
Kors  i  Midten  høiere  end  de  andre.  Med  et  hjerteskjærende 
Skrig  flygter  Judas. 

Englene  mylre  ud   fra  Taarnet,  samle  sig  om  Alteret  og   Tyvende  Optrin. 
fylde  Skibet.  I  Forha  llenspringe  Gravstenene  op,  og  de  af-    '^eiiemgrunJ. 
DØDE   Ypperstepræster   stige   op   —    andre    Dødninge   %fg^^d_ 
mylre  op  fra  Krypten  (blandt  dem  David  med  Harpen,  Salo- 
mon og  andre  bibelske  Skikkelser).  Musik.  Englene  synge 
en  Fuga  paa  Ordene:   „Det  er  fuldbragt!"    Dødningene  en 
anden  paa  Ordene:  „Død,  hvor  er  din  Braad!"  De  f>'lde  For- 
grunden og  sprede  sig  i  Byen.  Soldaterne  ved  Pilatus'  Palai 
flygte. 

Musiken  vedvarer  orchestralt,  dæmpet.  Enogtyvende  Optrin. 

Kaiphas  og  et  Par  Ypperstepræster  komme  fra  Gol- 
gatha.  Yderst  forfærdede  over  Mørket  og  Jordskjælvet  og 
Kirkemurens  Nedstyrtning:  dette  ulykkelige  Tilfælde  vil  af 
Mængden  blive  opfattet  som  et  Tegn  paa  Himlens  Vrede. 
Man  vil  antage  Christus  for  Messias,  og  deres  Liv  komme 
i  Fare.  Fremfor  Alt  maa  man  sørge  for,  at  Disciplene  ikke 
stjæle  Christi  Lig  og  sige,  at  han  er  opstanden.  De  vil  der- 
for henvende  sig  til  Pilatus,  at  han  lader  sætte  Segl  for 
Graven  og  Vagt  ved  den. 

Inden  de  betræde  Scenen,  er  fra  Kirketaarnet  to  høie 
Skikkelser  i  side  Kaaber  gaaet  over  til  Kaiphas'  Palai 
og  have  her  stillet  sig  ved  Gitterporten.  Fra  Krypten  er  et 
andet  Par  kommet,  i  romersk  Imperator- Dragt,  og  har 
posteret  sig  ved  Pilatus'  Palai,  som  Vagten  har  forladt.  Da  nu 
Kaiphas  og  Præsterne  vil  gaa  til  Pilatus,  se  de  det  væl- 
dige Dørv'ogterpar  og  tør  ikke  nærme  sig.  Men  ved  Indgan- 
gen til  hans  eget  Palai  befinde  de  sig  overfor  et  ikke  min- 
dre imponerende  Par.  Kaiphas  spørger  angst,  hvem  de  er 
og  hvad  de  vil.  Moses  og  Elias  svare,  at  de  er  hans 
Herrer,  som  han  har  afsat,  de  er  Loven  og  Profeterne,  der 
ved  hans  Værk,  Christi  Forsoningsdød,  er  opfyldt  og  op- 
hævet (recitatorisk).  De  forsvinde,  og  Kaiphas  betræder 
skrækslagen  sit  Palai. 

Pilatus  kommer  med  den  Høvedsmand,  der  har  ledet   Toogtyvende  Optrin. 
Korsfæstelsen   og  som   fortæller  derom  og  siger,  at  det  har 
visselig  været  en  Gudesøn.  Ved  Indgangen  finder  han  i  Ste- 

det  for  Vagten  de  to  Imperatorklædte.  Forfærdes,  spørger  om 
Parolen  (der  for  den  Dag  er  Cæsar  Augustus).  „Du  spørger 
om  os  selv",  svare  de.  Høvedsmanden,  en  gammel  Vete- 
ran, griber  ham  i  Armen  og  siger,  at  den  høieste  er  Au- 
gustus, som  han  har  kjæmpet  under.  Pilatus  gjenkjender  i 
den  anden  Julius  Cæsar,  som  Brutus  saae  ham  ved  Phi- 
lippi.  „Cæsar  Augustus"  lyder  det  hundredtusendstemmig, 
Vaabenbulder  og  Klang  af  Tuber  ryster  Luften. 

Augustus. 
Vi  er  den  Magt,  som  var  den  eneste 
til  nu,  al  Ordens  Værn  og  Rettens  Hævder, 
spydhegnet,  løftet  høit  paa  Krigerskjold; 


en  anden  Aand  er  vakt,  og  Ørnens  Flugt 
er  lav  mod  Banen  af  hins  Duevinger. 
Vort  er  det  Verdensrige,  der  forgaar, 
forraadt  af  dig,  dets  Tjener,  da  ved  falsk, 
uværdig  Dom  du  bøied  Rettens  Gang 
til  Gunst  for  avind-spundne  Præsterænker, 
slet  tjenende  dig  selv  og  os,  dit  Herskab. 
Af  alle  Romernavne  være  dit 
mest  afskyet,  som  det  vorder  videst  kjendt! 

Cæsar. 
Og  hvilket  Navn  var  stort  som  mit?  Alverdens 
Fylde  og  Glands  var  flettet  om  dets  Tegn. 
Et  andet  opstod  nu,  der  bredfuldt  rummer 
den  hele  Verdens  Lidelse  og  Angst, 
som  Offerskaalen  Blodet  —  snart  saa  meget 
større  end  mit,  som  Verdens  Lidelse 
er  større  end  dens  Herlighed.   Den  Haand, 
der  greb,  er  stivnet  fast  i  Krampetag 
omkring  sit  tunge  Bytte;  den,  der  aaben 
afviste  Fristeren,  er  fuld  af  Liv 
og  salig  Underkraft!  Forsageren 

erobrer  og  Erobreren  forsager; 

af  Korsets  Helt  blev  Scepterets  fordunklet. 

Den  Tornekrands,  du  om  hans  Hoved  fletted, 

skal  knoppes  til  et  evigt  Rosenflor, 

hvis  Duft  har  Lægedom  for  alle  Slægter; 

min  Gyldenkrands  af  Rust  og  Eddergrønt 

fortæres  —  —  —  — 

Pilatus!  du  har  ramt  mig  dybere 

end  Brutus Hyl  dit  Hoved  til  og  synk  — 

synk,  Cæsar!  Du  har  seiret  Galilæer! 

Cæsar  tilhyller  sit  Hoved;  han  og  Augustus  synke  i 
Jorden.  Vaabenlarm,  Hestevrinsken,  Tubesignaler  og  Raab 
(„Cæsar")  fjernere  og  fjernere,  som  Bulderet  af  en  Hær,  der 
flygter.  Høvedsmanden  leder  den  halvt  afmægtige  Pilatus 
ind  i  hans  Palai. 

Judas  kommer  ind,  fulgt  af  Djævlen  tilvenstre  og  Eng-  Treogtyvende Optrir 
LEN  tilhøire.  Dj.  siger,  at  nu  har  det  vist  sig,  hvad  Judas 
ikke  troede  muligt:  Jesus  er  død  paa  Korset  og  var  dog  den 
sande  Messias.  Judas  har  tjent  ham  godt,  og  han  vil  ikke 
forlade  ham  i  hans  Fortvivlelse.  Englen  besværger  ham  at 
hengive  sig  til  Angeren  og  søge  Tilflugt  i  Guds  uendelige 
Barmhjertighed.  Jesus  er  død  Forsoningsdøden  for  Alle  og 
har  paa  Korset  bedt  for  sine  Fjender,  thi  de  vidste  ikke 
hvad  de  gjorde.  —  „For  sine  Fjender  vel,"  svarer  Djævlen, 
„men  ikke  for  den  Ven,  der  forraadte  ham."  —  „Ve  mig," 
raaber  Judas,  „jeg  har  selv  myrdet  den,  der  skulde  frelse 
mig.  Jesus  havde  maaske  forbarmet  sig  over  mig,  men  han 
er  nu  død  —  ved  mig!"  —  „Du  feiler,"  svarer  Englen, 
„han  er  ikke  død  —  hvorledes  skulde  Graven  kunne  holde 
Guds  Søn  i  Fængsel?"  —  „Lad  dig  ikke  besnære  af  hans 
spidsfindige  Tale,"  siger  Djævlen-  „Hvem  er  det,  der  har 
overlevet  Døden?  —  kun  han,  der  var  og  er  evig.  Verdens- 
dommeren  ved  Guds  høire  Haand.  Jesus  fra  Nazareth  er 
ikke  mer."  —  „Ti,  du  Løgnens  Fader,"  raaber  Englen, 
jjesus   Christus  opstaar  visselig  af  Graven  —  til  den  gaar 

nu  min  Vei.  Følg  mig,  og  du  skal  se  mig  vælte  Stenen  fra 
Graven,  du  skal  kaste  dig  for  den  Opstandnes  Fødder!"  — 
„Hvor  skulde  jeg  turde  følge  dig,  jeg  Elendige!  Ak,  hvad  der 
er  Frelsesbud  for  Andre  bliver  Domstorden  i  mine  Øren! 
Opstaar  Jesus  af  Graven,  da  er  der  sikkert  et  evigt  Liv  for 
Alle,  og  intet  Sted,  hvor  jeg  kan  skjule  mig!"  —  „Følg  mig," 
hvisker  Djævlen  —  „jeg  skal  skjule  dig  —  jeg  viser  dig 
Selvtilintetgjørelsens  forborgne  Sti."  Han  rækker  Strikken 
henimod  ham  —  Judas  gyser.  „Omvend  dig,  overgiv  dig  til 
Guds  Naade  og  forsøg  ikke  at  flygte  fra  hans  retfærdige 
Vrede,"  maner  Englen  og  strækker  Korset  frem  imod  ham 
„kys  dette  Frelsens  Tegn  og  fortrøst  paa  dets  Kraft."  Judas 
nærmer  sine  Læber  til  Korset,  men  farer  forfærdet  tilbage:  — 
med  et  Kys  forraadte  han  Mesteren,  Guds  Søn,  til  det  græs- 
selige Marterredskab,  hvis  Syn  gjennemisner  ham.  Heller 
vil  han  kysse  glødende  Jern!  Han  griber  Strikken.  Englen 
gaar  bedrøvet  bort. 
Fireogtyvende  Ahasverus  træder  ud  af  sit  Hus  med  Stav  og  Haandbylt. 
ptnn.  jjjjj^g  spørger,  hvad  han  har  for.  Han  kan  ikke  holde  det 
ud  inden  sine  fire  Vægge  —  en  indre  Uro  driver  ham  bort 
—  Jesu  sidste  Ord  er  som  en  Gift  i  hans  Blod  —  han  vil 
vandre,  som  om  han  kunde  vandre  bort  fra  sig  selv.  Vil 
ikke  vente  til  det  lysner  —  Veien  er  ham  ligegyldig,  blot 
afsted!  —  Spørger,  hvad  Judas  vil  gjøre.  Denne  viser  ham 
Strikken,  som  skal  forløse  ham  fra  hans  Kval.  —  „Du  vil 
flygte  fra  dig  selv  ligesom  jeg,"  siger  Ahasverus,  „og  for 
ingen  af  os  vil  det  lykkes;  for  dig  ikke  ved  Hvile,  for  mig  ikke 
ved  Vandring."  —  „Om  du  end  maa  vandre  rastløs  gjennem 
alle  Tider,  saa  naaer  du  dog  en  Gang  alle  Dages  Ende  og 
da  kan  du  haabe  at  have  fortjent  din  Hvile.  Men  det  bæres 
mig  for,  at  Døden  ikke  er  dybere  end  Overfladen  af  en  Sø, 
og  hvo  synker  til  Evighedens  Bund?  Og  dog  er  dette  Spring 
det  eneste,  jeg  kan  gjøre." —  „Naar  jeg  naaer  Dagenes  Ende, 
da  er  jeg  lige  saa  vidt,  som  du  nu;  skjød  jeg  Gjenvei  med 
dig,  vilde  jeg  dog  intet  vinde,  og  Intet  vilde  du  tabe,  om  du 
blev  min  Følgesvend  og  gik  den  uendelige  Omvei  med.  Saa 

Femogtyvende 
Optrin. 


Mellemgrund. 
Forgrund. 


lad  os  da  hver  gaa  sin  Vei  —  Ingen  har  Noget  at  misunde 
den  Anden.  Farvel  Judas!"  —   „Farvel  Ahasverus!" 

(Dramets  stemningsfuldeste  Scene  —  Billede  af  den  dybe- 
ste menneskelige  Fortvivlelse,  der  allerede  er  bleven  til 
dump  Resignation  —  dobbelt  belyst:  Liv  og  Død  lige  haab- 
løsel) 

Ahasverus  fjerner  sig.  Judas  hører  endnu  i  nogen  Tid 
hans  ensomme  Skridt  i  de  øde  Stræder  og  Hundene,  der 
gøer  efter  ham,  fjernere  og  fjernere.  Han  vender  sig  nu  til 
sit  Forehavende:  tilbage  er  kun  at  vælge  Stedet.  I  Kirkens 
Forhal  vil  han  hænge  sig  for  at  gjøre  Ypperstepræsten  en 
Tort.  Han  gaar  derop. 

Vægteren  kommer  ind  i  Forgrunden.  Han  maa  have 
taget  feil  af  Tiden.  Har  vel  før  set  Spøgelser,  men  aldrig 
saadan  en  Vrimmel.  Det  maa  være  den  værste  Spøgelsetime, 
mellem  tolv  og  et.  Beslutter  at  synge  Et-Verset  —  om  det 
ogsaa  er  lidt  for  tidligt  —  —  maaske  kan  det  skræmme  de 
fleste  Spøgelser  ned  i  deres  Grave!  Synger  det  med  skjæl- 
vende  Røst  ....  Undrer  sig  over,  hvad  det  er  for  et  stort 
Vindue  uden  farvede  Glar,  man  har  anbragt  bag  Alteret,  saa 
at  man  ser  ud  til  Golgatha.  Korsene  tyde  paa,  at  der  er 
foregaaet  en  Henrettelse  der  (Humoren  ligger  i,  at  han  er 
fuldstændig  udenfor  hele  Situationen).  Ser  en  Mand  bevæge 
sig  i  Kirkens  Forhal;  mener,  at  det  er  Kirkebetjenten,  og 
spørger  ham  angaaende  Ruden.  Intet  Svar.  Opdager,  at  det 
er  en  Fremmed  og  giver  ham  Tilhold  om  ufortøvet  at  forlade 
Kirken,  hvor  han  Intet  har  at  skaffe.  Gaar  nærmere  og  ser, 
at  den  Fremmede  slynger  en  Strikke  om  en  Smedejerns- 
Lanterne,  der  springer  frem  fra  Muren  (over  en  aaben  Grav). 
Forbyder  ham  paa  det  bestemteste  at  molestere  Kirke-Inven- 
taret. Da  Judas  nu  stiger  op  paa  en  fremspringende  Plinth 
erklærer  han  ham  for  arresteret  i  Øvrighedens  Navn.  Gaar 
helt  hen  til  Trinene;  ser  at  den  anden  lægger  en  Løkke  paa  Mellemgrund 
Strikken.  ,Jeg  troer,  Gud  hjelpe  mig,  at  det  rasende  Menneske 
vil  hænge  sig  dér!  Hei!  vil  I  se  at  komme  ned  og  følge  med 
mig!  det  er  ikke  tilladt  at  hænge  sig  dér  —  vær  saa  god  at 

Epilogus 

(Mysterii). 


finde  et  andet  Sted  at  hænge  jer!"  Gaar  op  ad  Trinnene: 
Judas  lægger  Løkken  om  Halsen.  „Hører  I  ikke!  hvis  I 
fremturer  i  dette  halsløse  Forsæt,  gjør  jeg  Brug  af  min  Em- 
bedsmyndighed  og  slaar  Panden  ind  paa  jer  med  min  Mor- 
genstjerne!" —  Paa  denne  Trudsel  følger  en  frygtelig  Latter: 
de  Døde  have  samlet  sig  fra  alle  Sider  og  staa  nu  rundt  om 
ham  i  Hallen.  Ved  dette  Syn  flygter  han  med  et  høit  Skrig. 
Judas  lader  sig  falde  i  Strikken  —  Djævlen  springer  til 
og  griber  ham  i  Benene,  Strikken  brister,  de  falde  ned  i 
den  aabne  Grav;  Dødningene  staa  hver  paa  sin  Gravsten, 
der  aabner  sig  under  dem. 

Bulder.  Mure  og  Kryptbuer  skyde  tilveirs  og  skjule 
Scenen.  Derefter  Klippemasser  mellem  hvilke  man  et  Øie- 
blik  skimter  Judas  og  Djævlen,  faldende.  Nye  Klipper  og 
Huler,  der  samle  og  udvide  sig  til  Limbus.  — 

Adam  og  Eva  —  Johannes  (ganske  som  i  første  Optrin 
-  Limbus).  De  høre  Jublen  i  Helvede  og  ængstes  over, 
1.  Helvede,  hvad  der  vel  kan  være  hændet.  Fra  en  Sidegang  mellem 
Klipperne  kommer  Røveren  (den  bodfærdige).  De  spørge  ham, 
hvor  han  kommer  fra.  Fra  et  Sted,  svarer  han,  hvor  Lege- 
met vel  led  svart,  men  hvor  Sjælen  nød  saadan  Lykke  i 
guddommeligt  Selskab,  at  han  heller  vil  tilbage  dertil  end 
undvære  sin  Lidelsesfælle,  som  har  lovet  at  møde  ham.  — 
Da  har  du  visselig  lidt  med  Jesus,  siger  Døberen.  —  Rø- 
veren bekræfter  det  og  spørger,  om  de  ikke  alt  har  set  Je- 
sus, da  denne  er  gaaet  forud  og  først  opgav  sin  Aand.  Eva 
bryder  ud  i  Klager,  da  hun  hører,  at  Jesus  er  bukket  under 
for  Døden,  Døberen  trøster  hende.  Adam  beder  Røveren 
berette  om,  hvorledes  Alt  har  tildraget  sig.  Røveren  hilser 
ærbødig  Adam  og  Eva,  hvem  han  nu  kjender,  og  Johannes, 
som  han  paa  et  Røvertog  har  set  i  Ørkenen  og  beskyttet 
mod  sine  Kammerater;  fortæller  saa  om  Golgatha  og  om 
Jesu  syv  Ord  paa  Korset.  —  Efter  Ordet  „idag  skal  du  være 
med  mig  i  Paradiset"  skildrer  Eva  det  tabte  Paradis  og  sin 
Længsel  derefter,  at  Røveren  ret  maa  kunne  fatte  Betydnin- 
gen af  denne  Forjættelse.   De  vil  nu  vende  tilbage  til  Para- 

diset  og  dets  Uskyldighedstilstand;  Døberen  berigtiger:  til  en 
langt  høiere  Tilstand  og  Enhed  med  Gud  vil  de  Forløste 
hæve  sig. 

Neppe  har  Røveren  endt  sin  Beretning  (med  Spydstikket 
og  Benbr^'dningen)  saa  kommer  tilvenstre  ned  gjennem  en 
snever  Kløft:  Djævlen,  fulgt  af  et  Par  Smaadjævle,  der 
slæbe  afsted  med  Judas  i  Strikken,  medens  de  andre  Smaa- 
djævle slaa  og  stikke  ham.  Adam  spørger,  hvad  det  er  for 
en  ynkelig  Skabning.  Djævlen  forestiller  spottende  den  Ju- 
das, hvem  han  har  omtalt  for  dem  og  som  ganske  rigtig  har 
forraadt  Jesus.  Adam  forbander  ham;  Eva  jamrer:  naar  hun 
ser  et  Barn  frelst,  ser  hun  et  andet  fordømt,  —  aldrig,  end  ikke 
i  Paradiset,  vil  hendes  Glæde  blive  fuldkommen!  Djævlen 
gaar  gjerne  ind  paa  denne  Tanke:  —  selv  om  alle  hendes 
andre  Sønner  fandt  Tilgivelse,  om  end  Mordernes  Første- 
fødte, Kain,  blev  forløst  —  denne  i  det  mindste  vil  aldrig 
finde  Naade!  Og  Smaadjævlene  udmale,  hvorledes  de  vil 
dykke  ham  i  Svovlpølen  og  opfinde  de  mest  rafinerede 
Pinsler.  Djævlen  skynder  paa;  de  maa  afsted  med  Synde- 
ren. Men  just  da  de  i  Forgrunden  tilhøire  nærme  sig  til  den 
svovllysende  Kløft,  der  fører  ned  til  Helvede,  høres  et  stort 
Bulder.  Klippeloftet  brister,  og  Christus,  farende  ned  fra 
oven,  staar  for  dem.  Judas  falder  plat  til  Jorden  —  Djæv- 
lene flygte,  betagne  af  Rædsel,  hylende  ned  i  Helvede  og 
lade  deres  Bytte  i  Stikken. 

Adam  og  Eva  —  Johannes  og  Røveren  hilse  Christus 
og  tilbede  ham.  Christus  taler:  han  er  nedfaren  til  Under- 
verdenen for  at  dele  alt  Levendes  Lod,  men  ogsaa  for  at 
bringe  dets  Beboere  Frelse  og  overvinde  Satan  i  hans  fasteste 
Borg.  Fra  Sidehulerne  nærme  sig  andre  Skikkelser  —  Pa- 
triarker og  bibelske  Skikkelser  samt  retfærdige  Hed- 
ninger; Scenen  opfyldes  af  dem,  de  knæle  og  tilbede. 
Christus  forkynder  dem  Frelsen.  Han  ser  Judas  og  kalder 
paa  ham  —  saaledes  kaldte  Gud  Herren  paa  Adam  efter 
Syndefaldet  (Adam).  Judas  byder  Klipperne  falde  over  ham 
og  rive  ham   ned   i   det   dybeste    Helvede,    at  han   dér  kan 

finde  Skjul:  Frygtelige  Pinsler  har  han  ventet  sig  her,  men  ikke 
den  værste:  at  se  den  Hellige,  hvem  han  har  forraadt.  „Ven 
Judas!"  siger  Christus  —  „elsker  du  mig!"  —  Nu  følger 
et  varmt  Udbrud  fra  Judas;  han  skildrer,  hvor  høit  han  el- 
skede Frelseren,  skjøndt  han  kun  daarlig  forstod  ham.  Han 
tør  ikke  haabe  Frelse  fra  Fordømmelsen,  som  han  har  for- 
tjent. Men  han  beder  Christus  sige,  at  han  tilgiver  ham; 
naar  han  har  hørt  det,  vil  han  uden  helt  at  fortvivle  lide  sin 
fortjente  Straf.  Thi  han  haaber,  at  Christus  maaske  personlig 
kan  tilgive  ham,  om  end  Retfærdigheden  maa  ske  Fyldest.  — 
Jesus  svarer,  at  hvis  Judas  skulde  dømmes  efter  sine  Gjer- 
ninger, vilde  evig  Fordømmelse  vente  ham.  Men  Christus 
er  ikke  kommen,  for  at  ihjelslaa  ved  Gjerninger  m.en  for  at 
levendegjøre  ved  Tro.  Judas  frelses  ved  sin  Tro  paa  Chri- 
stus, den  Tro,  der  levede  inderst  i  ham  og  var  hans  sande 
Væsen,  om  den  end  ofte  bukkede  under  for  menneskelig 
Skrøbelighed  og  ikke  bestod  i  Fristelsens  Tid.  Paa  denne 
Tro  beroede  det,  at  han  lod  sig  kalde  og  blev  Christi  Di- 
scipel; og  den  viser  sig  endnu  levende  i  hans  Anger  og  i 
den  Kjærlighed,  han  viser  Christus,  idet  han  uden  Haab  om 
Straffefrihed  beder  om  hans  Tilgivelse.  Han  har  syndet,  fordi 
han  ei  forstod  sit  Ideal;  men  havde  dette  ikke  været  høiere 
end  at  hans  kjødelige  Forstand  altid  kunde  fatte  det,  da  vilde 
det  heller  ikke  kunde  have  frelst  ham.  Anende  har  hans 
Sjæl  grebet  et  Ideal,  der  var  for  høit  til  at  hans  Fornuft 
kunde  naa  det;  men  netop  derfor  er  det  ogsaa  istand  til  at 
hæve  ham  op  til  sig,  som  han  nu  gjør. 

Og  Christus  løfter  den  sønderknuste  Judas  op,  der  græder 
længe  ved  hans  Bryst.  I  stum  Andagt  betragte  de  Om- 
STAAENDE  Frelseren  og  den  Frelste.  Den  blaa  Himmel  for- 
oven bliver  til  straalende  Lys,  som  strømmer  ned  og  gjen- 
nemtrænger  Klipperne,  der  tilforn  gjennem  skaktagtige  Rifter 
blev  belyste  nedefra  af  Underverdenens  Ild.  De  gjennem- 
glødes,  synes  at  smelte  og  blive  til  lyse  Skyer.  Dæmpede 
Engle  kor  høres.  I  Forgrunden  tilhøire  stige  Flere  og  Flere 
OP  fra  Helvede  —  de,  der  staa  deroppe,  række  dem  Hæn- 

derne.  Knælende  mellem  Skyerne  betragte  de  Christus  med 
foldede  Hænder. 

Dette,  siger  Christus  videre,  er  den  saliggjørende  Tro, 
der  stiller  Alle  lige  paa  Naadens  Grund  og  uden  hvilken 
ingen  Gjerninger  kan  løfte  Mennesket  ud  over  denne  Ver- 
den, der  hviler  i  det  Onde.  „Din  Gjerning  tilhører  Tiden  og 
bortskylles  af  dens  Bølger:  evig  er  du  selv  som  min  Di- 
scipel. Med  et  Kys  har  du  i  Gethsemane  forskrevet  dig  til 
Mørkets  Magter;  med  et  Kys  tilintetgjør  jeg  dets  Virkning. 
Jesuskysset  udslette  Judaskysset!" 

Han  kysser  Judas. 

I  det  samme  toner  uendelig  jublende  Halleluja-Raab.  Un-  2.  Himmel. 
der  Jesu  Tale  har  den  gyldne  Straaletrappe  sænket  sig  fra 
Empyreum  —  hvidklædte  Engle  med  Palmer  og  Harper  staa 
til  begge  Sider  paa  dens  Trin;  Regnbueporten  hvælver  sig 
over  den,  og  foran  den  ses  Moses  og  Elias  i  tilbedende 
Stilling  —  den  gamle  Pagt  bøiende  sig  for  den  ny.  Taage- 
gulvet  —  tidligere  Hulens  Klippegrund  —  gjennembrydes  og 
opløser  sig  i  enkelte  Skyer  (besatte  af  Enkelte  eller  af 
Grupper);  man  ser  nedenunder  andre  Skarer  leirede  paa 
lysende  Skyer,  alle  med  opadvendte  Aasyn  —  Engle  spredte 
imellem  dem,  ligesom  ogsaa  mange  Engle  med  allehaande 
Instrumenter  staa  rundt  om  mellem  de  andægtige  Grupper  i 
det  oprindelige  Limbus.  De  lede  den  nu  af  Alle  istemte 
Hallelujasang,  der  canonisk  synes  at  optages  af  bestandig 
høiere  og  dybere  Regioner  bredende  sig  i  det  Uendelige  i 
begge  Retninger. 

Under  denne  Sang  stiger  Christus  langsomt  med  Judas 
op  ad  Straaletrappen. 

Scenen  tilhylles  af  Skyer.  I  disse  viser  Korset  sig.  Der- 
over den  svævende  Due.  Paa  Tverstangen  Verdensbogen. 
Bogen  er  lukket. 

Taager  udslette  Billedet.  Naar  de  spredes,  ses  atter  Værel-    3.  jorden. 
set  med  Pulten.   Lampen  derover  belyser  Manuscriptet.  Det 
er  lukket. 

Ahasverus  træder  ind  ad  Døren  tilvenstre  (til  Atelieret). 

Ser  fortrædelig  paa  sit  Uhr.  Har  spildt  et  Par  Timer  af  sin 
kostbare  og  nøiagtig  afmaalte  Tid  —  kjedet  sig  frygtelig. 
Kan  ikke  engang  skrive  en  Feuilleton  om  dette  Tøieri,  der 
er  ganske  umuligt  for  Scenen.  Det  skal  vare  længe,  inden 
han  igjen  besøger  en  Digter!  Exit  Ahasverus. 
Digteren  epilogiserer. 

